title: Tom Jones

text: Tomin vanhemmat olivat innokkaita laulajia ja hänen setänsä lauloivat mieskuorossa, kuten miehillä oli Walesissa usein tapana. George-setä opetti Tomille laulamista ja esiintymistä, ja Edwin-setä käytti nuorta Tomia baareissa esiintymässä. Tom kuunteli 1950-luvulla ikätovereidensa tapaan yhdysvaltalaista rock'n'roll-musiikkia. Hän lisäsi usein omaa tulkintaansa koulussa laulamiinsa tuttuihin kappaleisiin ja osoitti jo nuorena taipumusta soololaulajaksi.


title: Tom Jones

text: Teini-ikäisenä Tom oli jengiläinen, tappelija ja pikkurikollinen, mutta hänen onnistui välttää rikosrekisteri perheensä hyvän maineen ansiosta. Jonesin mukaan hänen huono menestyksensä koulussa johtui lukihäiriöstä. Tomin tyttöystävä Linda tuli raskaaksi 15-vuotiaana, ja pari meni naimisiin vuonna 1957. Heidän poikansa Mark syntyi kuusi viikkoa häiden jälkeen, kun Tom oli 16-vuotias. Tom elätti perhettään pienipalkkaisilla tehdas- ja rakennustöillä.


title: Tom Jones

text: Jones aloitti keikkailun paikallisilla esiintymislavoilla vuonna 1957 yhä Tommy Woodward -nimisenä. Vuonna 1961 hän liittyi laulusolistiksi yhtyeeseen nimeltä The Senators ja otti taiteilijanimekseen Tommy Scott. Yhtye kiersi Rhonddan laaksoseudun klubeja ahkerasti, mutta Walesin ulkopuolella yhtyeestä ja Jonesista ei edelleenkään tiedetty mitään. Vuonna 1963 Senators nauhoitti Lontoossa seitsemän kappaletta, mutta levy-yhtiöt eivät olleet kiinnostuneita julkaisemaan niitä. Yhtyeen onni kääntyi, kun tunnettu lontoolainen DJ Jimmy Savile, johon Jones oli tutustunut, toimitti yhtyeen demon Decca-yhtiöön. Deccan Peter Sullivan kiinnostui yhtyeestä ja meni katsomaan heidän esiintymistään Pontypriddin työväenkerholle, missä Jonesin taidot tekivät häneen vaikutuksen. Jones oli jo tuolloin paitsi hyvä ja omaperäinen laulaja, myös karismaattinen ja kesytön lavaesiintyjä. Vuonna 1964 Jones teki managerisopimuksen lontoolaistuneen walesiläisen laulajan ja lauluntekijän Gordon Millsin kanssa, ja Senators muutti asumaan Lontooseen.


title: Tom Jones

text: Jones oli käyttänyt taiteilijanimeä Tommy Scott, mutta Lontoossa Mills nimesi hänet vuoden 1963 hittielokuvan "Tom Jones – hulivilihurmuri" mukaan Tom Jonesiksi. Jones oli sattumalta myös Tomin äidin tyttönimi, mutta manageri ei sitä tiennyt. Samalla Jonesin yhtye nimettiin The Playboysiksi ja myöhemmin Squiresiksi. Jones ja yhtye tekivät keikkoja muun muassa Rolling Stonesin lämmittelijänä, mutta Jonesin miehekäs lavaesiintyminen, nahkahousut ja puoliavoin paita herättivät managereissa vastustusta aikana, jolloin mieslaulajilta odotettiin siistiä pukeutumista. Jonesin ja Playboysin ensisingle "Chills and Fever" ei menestynyt, ja kuusi kuukautta Lontoossa rähjäisissä oloissa rutiköyhänä elänyt Jones oli murtunut ja epätoivoinen. Hän harkitsi kotiin palaamista ja jopa metrojunan eteen heittäytymistä.


title: Tom Jones

text: Vuonna 1965 Jones teki läpimurtonsa. Tammikuussa 1965 Decca julkaisi Jonesin ja studiomuusikoista koostuneen taustabändin levytyksen, Motown-soundia ja puhallinorkesteria yhdistelevän, Peter Sullivanin tuottaman singlen "It's Not Unusual", joka on säilynyt yhtenä Jonesin tunnetuimmista kappaleista. Single nousi maaliskuussa 1965 Englannin listojen kärkeen. Menestystä jatkoi Burt Bacharachin kirjoittama "What's New Pussycat" sekä esiintymiset Ed Sullivan Show'ssa ja Yhdysvaltain konserttisaleissa. Samana vuonna Jones julkaisi kaksi ensimmäistä albumiaan "Along Came Jones" ja "It's Not Unusual". Niitä seurasi raskas Yhdysvaltain-kiertue ja sen myötä pitkän ystävyyssuhteen alkaminen Jonesin idolin Elvis Presleyn kanssa. Vuonna 1965 Jones sai myös esittää James Bond -elokuvan "Pallosalama" tunnussävelmän "Thunderball". Vuonna 1966 Jones sai Grammy-palkinnon parhaana uutena artistina.


title: Tom Jones

text: Manageri Gordon Millsin tallissa oli samaan aikaan myös Engelbert Humperdinck, jonka kanssa Jones kilpaili 1960-luvun lopulla listasijoituksista. Jones sai lauluntekijöiltään esitettäväkseen seksikkäimmät laulut, ja Humperdinck levytti romanttiset kappaleet.


title: Tom Jones

text: Vuonna 1966 Jones levytti suurimman hittinsä, balladin "Green Green Grass of Home", jonka hän oli kuullut Jerry Lee Lewisin country-albumilla.


title: Tom Jones

text: Vuonna 1966 Jonesin manageri Gordon Mills halusi Tom Jonesista tähden Las Vegasiin. Jones oiotti hampaansa ja korjautti nuorena tappeluissa murtuneen nenänsä. Hän vaihtoi myös entisen karkean musiikki- ja pukeutumistyylinsä hienostuneempaan. Ennen Vegasia Jones esiintyi New Yorkin kuuluisassa Copacabanan yökerhossa, jonne kaupungin mafiosot kerääntyivät, ja jota pidettiin porttina mafian johtamaan Vegasiin. Copacabanassa sai alkunsa kuuluisa Jonesin yleisön tapa, jossa naiskatsojat heittelevät Jonesille alushousujaan, joihin Jones niihin aikoihin pyyhki otsansa. Jones kiinnitettiin pian Vegasiin, ja hän aloitti esiintymiset Flamingo-kasinolla maaliskuussa 1968. Hänestä tuli kaupungissa suurmenestys ja yksi maailman parhaiten palkattuja laulajia vaikka ei koskaan aivan saavuttanutkaan Elvis Presleyn menestystä. Vuonna 1971 Jones siirtyi Caesars Palacen palkkalistoille ja esiintyi siellä vuoteen 1984 saakka. Paul Ankan mukaan Jones esiintyi Vegasissa niin monta vuotta siksi, koska hänen peliriippuvainen managerinsa Gordon Mills tarvitsi Jonesin avulla saamiaan tuloja pelivelkojensa maksuun. Jones ei itse koskaan ollut kiinnostunut uhkapeleistä.


title: Tom Jones

text: Vuosina 1969–1971 Jones teki yhdysvaltalaiselle ABC-televisiokanavalle varietee-televisio-ohjelmaa "Tom Jones Show", jota kuvattiin Lontoossa ja Los Angelesissa. Ohjelmassa oli sketsejä, Jonesin lauluesityksiä ja vierailevia esiintyjiä, joiden kanssa Jones lauloi myös duettoja. Ohjelma oli tyyliltään viihteellinen, mutta Jones kutsui vieraikseen myös vanhoja rock'n'roll-idoleitaan, kuten Little Richardin ja Jerry Lee Lewisin. Jonesilla oli usein vaikeuksia show’nsa tanssiosuuksien, näyttelemisen ja etenkin spontaanin jutustelun kanssa, vaikka hänen taitonsa kehittyivätkin ajan myötä. Ohjelma teki Jonesista tunnetun Yhdysvaltain joka kolkassa, mutta vähensi hänen suosiotaan Britanniassa, osin siksi että siellä jaksot nähtiin vain mustavalkoisina.


title: Tom Jones

text: Vuonna 1974 Britannian verolait olisivat edellyttäneet Jonesin maksavan lähes koko omaisuutensa pois veroina, minkä välttääkseen hän ei enää voinut palata Britanniaan edes lyhyeksi aikaa. Jones joutui elämään Yhdysvaltain ja Barbadoksen välillä matkustellen, sillä hän ei verosyistä saanut myöskään oleskella Yhdysvalloissa kuutta kuukautta kauempaa kerrallaan. Vuonna 1976 Jones muutti vaimoineen Dean Martinilta ostamaansa kartanoon Bel Airissa Kaliforniassa.


title: Tom Jones

text: Vuoteen 1971 mennessä Jones oli myynyt jo yli 30 miljoonaa levyä. Jones sai 1960-luvun lopulta vuoteen 1972 asti vielä hittejä kappaleilla "Delilah", "She's a Lady", "Till" ja "Young New Mexican Puppeteer", mutta niiden jälkeen hän katosi 15 vuodeksi Britannian hittilistoilta.


title: Tom Jones

text: Jones yritti aloittaa elokuvauraa 1970-luvulla, mutta kaikki hänen elokuvaprojektinsa kariutuivat. Hän esiintyi kuitenkin muutamassa televisioelokuvassa. Vuonna 1980 hän teki lyhytikäisen sarjan "Tom Jones: Coast to Coast".


title: Tom Jones

text: 1980-luvun alussa Jonesin ura oli aallonpohjassa. Hänen esiintymislavansa pienenivät vuosi vuodelta, ja hän teki joitain country-albumeja, jotka eivät menestyneet country-listojen ulkopuolella. Jonesin pitkäaikainen manageri ja rakas ystävä Gordon Mills kuoli syöpään 1986. Hänen tilalleen Jones otti managerikseen poikansa Mark Woodwardin.


title: Tom Jones

text: Uusi manageri Woodward alkoi uudistaa Jonesin imagoa ja nuorentaa taustajoukkoja. Jones sai pitkästä aikaa menestystä listoilla vuonna 1987 kun "A Boy from Nowhere" nousi brittilistojen kakkoseksi. Jones esiintyi myös menestysmusikaalissa "Matador". Samana vuonna Jones esiintyi Channel 4:n musiikkiohjelmassa "The Last Resort". Hänen siinä esittämänsä versio Princen kappaleesta "Kiss" ja siitä seuraavana vuonna levytetty menestyssingle osoittautuivat hänen urallaan käännekohdaksi, joka nosti hänet takaisin maineeseen uudella nuorekkaalla imagolla.


title: Tom Jones

text: 1990-luvun alussa Jones teki normaalien kiertueiden ja vaisusti myyneiden levytysten lisäksi useita hyväntekeväisyyskonsertteja ja hyväntekeväisyyslevytyksiä. Hän aloitti myös nuorelle yleisölle tarkoitetun televisiosarjan "The Right Time", joka jäi tosin lyhytikäiseksi.


title: Tom Jones

text: Vuonna 1993 Jones teki levytyssopimuksen Interscopen kanssa ja tuloksena oli "The Lead and How to Swing It", jonka singlestä "If I Only Knew" tuli hitti Britanniassa. 1990-luvulla Jones esiintyi muutamassa elokuvaroolissa omana itsenään.


title: Tom Jones

text: Jones esiintyi Glastonburyn festivaalilla 1995 yhtenä pääesiintyjistä.


title: Tom Jones

text: Vuonna 1999 Jones levytti albumin "Reload", joka sisältää Jonesin ja tunnettujen laulajien duettoja. Reloadista tuli Jonesin ensimmäinen brittilistan ykkösalbumi vuoden 1975 jälkeen, ja myös siltä otetut singlet menestyivät hyvin. Levyn menestyksen ansiosta Madame Tussaudsin vahakabinetti palautti Jonesin galleriaansa 20 vuoden poissaolon jälkeen.


title: Tom Jones

text: Jones esiintyi vuoden 2000 alussa Washingtonissa vuosituhatjuhlissa presidentti Bill Clintonin kutsusta. Sen jälkeen hän lähti uransa pisimmälle maailmankiertueelle. Samana vuonna hän äänitti kappaleen ”Perfect World” Disneyn animaatioon "Keisarin uudet kuviot". Jones sai vuoden 2000 Brit Awards -palkinnon vuoden parhaana miesartistina.


title: Tom Jones

text: Vuonna 2001 Jones sai Silver Clef -palkinnon elämäntyöstään.


title: Tom Jones

text: Jones julkaisi seuraavan albuminsa "Mr. Jones" vuonna 2002. Vuonna 2003 Jones julkaisi neljän CD:n kokoelman uransa ajalta sekä Greatest Hits -kokoelmalevyn. Hän sai Brit Awardin merkittävästä panoksestaan musiikille.


title: Tom Jones

text: Vuonna 2004 Jones julkaisi Jools Hollandin kanssa tehdyn albumin "Tom Jones & Jools Holland". Singlestä "Sex Bomb" tuli vuonna 2004 suuri hitti Yhdysvaltain klubilistoilla.


title: Tom Jones

text: Jonesin 65-vuotisjuhlakonsertissa 28. toukokuuta 2005 Pontypriddissa oli 25 000 hengen yleisö. Konsertti oli Jonesin ensimmäinen syntymäkaupungissaan vuoden 1964 jälkeen.


title: Tom Jones

text: Kuningatar Elisabet II löi Jonesin ritariksi 29. maaliskuuta 2006. Brittiläisen imperiumin ritarikunnan upseeriluokan merkin (OBE) Jones oli saanut vuonna 1999.


title: Tom Jones

text: Vuonna 2008 julkaistulla albumilla "24 Hours" oli ensi kertaa lauluja, joita Jones itse on ollut kirjoittamassa.


title: Tom Jones

text: Jones esiintyi vuonna 2010 "Help for The Heroes" -konsertissa 50 000 ihmiselle.


title: Tom Jones

text: Jones teki 90 minuuttia kestäneen esiintymisen "Red Cross Ball" -hyväntekeväisyystapahtumassa ja kuittasi siitä Daily Mirrorin mukaan 3,73 miljoonaa euroa, suurimman yhdestä keikasta maksetun summan.


title: Tom Jones

text: Jones oli Kuningatar Elisabet II:n 60-vuotisen hallitsijakauden kunniaksi järjestetyn konsertin pääesiintyjiä.


title: Tom Jones

text: Jones on vuodesta 2012 alkaen ollut The Voice UK -kykyjenetsintäohjelman yksi neljästä tuomarista.


title: Tom Jones

text: Jones esiintyi yhdessä Jessie J:n kanssa vuoden 2015 Grammy-gaalassa.


title: Tom Jones

text: Jonesin omaelämäkerta "Over The Top And Back" julkaistiin syksyllä 2015.


title: Tom Jones

text:
Jones on aina ollut hyvin monipuolinen laulaja ja on esittänyt erityylistä musiikkia. Hän kertoi haastattelussa 2000-luvulla:
Jones on itse tehnyt vain kolme omaa kappaletta.


title: Tom Jones

text: Jones asuu nykyisin Los Angelesissa. Hänen kerrotaan pitävän huolta ikääntyvästä äänestään esimerkiksi käyttämällä matkustaessaan ilmankostutinta, jotta hänen kurkkunsa ei kuivaisi.


title: Tom Jones

text: Jones oli naimissa Melinda "Linda" Woodwardin kanssa vuodesta 1957 tämän kuolemaan huhtikuussa 2016 asti. Jonesilla on avioliitostaan poika Mark Woodward (s. 1957). Hänellä on myös lyhyestä suhteesta poika Jonathan (s. 1988), jota Jones ei ole kuitenkaan halunnut tavata. Vuonna 1983 Jonesista tuli isoisä, kun Markille syntyi poika.


title: Tom Jones

text: Jones oli aina uskoton vaimolleen, mutta he pysyivät siitä huolimatta naimisissa. Jones makasi oman kertomansa mukaan parhaimmillaan 250 naisen kanssa vuosittain. Hänen suhteistaan vakavin oli Supremes-laulaja Mary Wilson 1960-luvun lopulla. Vuosina 1973–74 Jonesilla oli paljon lehtijulkisuutta saanut suhde Miss Maailman 1973 Marjorie Wallacen kanssa. Elämäkerturi Robin Eggar kutsuu kyltymätöntä Jonesia hurmaavaksi mutta laskelmoivaksi seksiaddiktiksi.


title: Tom Jones

text:
Jones kertoi itse haastattelussa:
Jones sanoo, ettei monista 1970-luvun tähdistä poiketen ole koskaan käyttänyt huumeita. Hän on aina juonut paljon alkoholia, mutta pitää huumeidenkäyttöä tuhoisana artistin esiintymiskyvylle. "En koskenut huumeisiin, koska näin, mitä se sai aikaan. Kokaiini ja kaikki se sonta, jota viihdealan ihmiset vetivät vessassa – se ei näyttänyt houkuttelevalta. Ja sen lisäksi pilvi haisi karmealta."


title: Tom Jones

text: Vuonna 2011 Jones vähensi alkoholinkäyttöään ja laihdutti yli 13 kilogrammaa kivikautisella ruokavaliolla. Jones lopetti hiustensa värjäämisen vuonna 2009. Hänelle on tehty useiden nenän ja hampaiden korjausleikkausten lisäksi alaleuan rasvaimuja ja silmäpussien pienennys. Hän on käynyt 1990-luvulla myös kasvojenkohotuksessa. Vuonna 1989 häneltä leikattiin äänihuulikyhmyt.


title: Tietokonearitmetiikka

text: Tietokonearitmetiikka tutkii eri lukujärjestelmien ja funktioiden toteuttamista digitaalilogiikalla.


title: Tietokonearitmetiikka

text: Tyypillisiä lukujärjestelmiä tietokonearitmetiikassa ovat rajoitetut kokonaisluvut ja liukuluvut. Tyypillisiä laskutoimituksia tietokonearitmetiikassa ovat yhteen-, vähennys-, kerto- ja jakolasku. Tietokonearitmetiikkaa kuuluu myös monimutkaisempia toimintoja, kuten formula_1, formula_2, formula_3, formula_4 ja formula_5.


title: Matemaattinen optimointi

text: Matemaattinen optimointi tarkoittaa määritellyn kohde-, hyöty- tai kustannusfunktion perusteella parhaan ratkaisun valintaa kaikkien mahdollisten ratkaisujen joukosta. Kun kohdefunkio kuvaa ratkaisusta saatavaa hyötyä, jonka halutaan olevan mahdollisimman suuri, kutsutaan optimointitehtävää maksimoinniksi. Kun taas halutaan ratkaisusta koituvan mahdollisimman vähän kustannuksia tai haittaa, kutsutaan tehtävää minimoinniksi.


title: Matemaattinen optimointi

text: Formaalisti optimointi on sellaisen pisteen formula_1 etsiminen ratkaisujoukosta formula_2, missä funktio formula_3 saa joko pienimmän tai suurimman arvonsa. Tätä pistettä formula_1 kutsutaan minimipisteeksi.


title: Matemaattinen optimointi

text: Jokaista maksimointiongelmaa vastaa tietty minimointiongelma, joka ratkaisee maksimointiongelman. Funktion formula_5 maksimointi on sama tehtävä kuin funktion formula_6 minimointi. Näin ollen matemaattisen optimointiteorian riittää tarkastella vain minimointiongelmaa.


title: Matemaattinen optimointi

text:
Tehtävää, jonka tarkoituksena on etsiä formula_7 pienin arvo, kutsutaan minimointitehtäväksi. Tehtäväkuvaus merkitään formaalisti
missä formula_7 on tehtävän kohdefunktio.


title: Matemaattinen optimointi

text: Vastaavasti kohdefunktion maksimointitehtävää merkitään


title: Matemaattinen optimointi

text:
Optimointitehtävässä
joukkoa formula_12 kutsutaan käyväksi ratkaisujoukoksi tai vain käyväksi joukoksi. Käypä joukko voidaan määritellä esimerkiksi
Monen muuttujan tehtävässä käypä ratkaisujoukko voidaan määritellä esimerkiksi


title: Matemaattinen optimointi

text: Optimointitehtävän globaali minimi on piste formula_15, jolle pätee formula_16 kaikilla formula_17, jotka kuuluvat käypään alueeseen. Tätä pienempää funktion arvoa ei voida saavuttaa käyvässä joukossa.


title: Matemaattinen optimointi

text: Funktiolla voi olla yksi tai useampi paikallinen optimipiste, lokaali optimi. Lokaali minimi määritellään pisteeksi formula_18, jolle on olemassa formula_19 siten, että formula_20 ja formula_21 kuuluu käypään joukkoon. Toisin sanoen on olemassa jokin alue eli ympäristö, jossa piste formula_18 antaa pienempiä funktion arvoja kun muut pisteet.Lineaarinen optimointi tarkoittaa optimointia kun kohdefunktio ja käypää aluetta rajoittavat ehdot ovat lineaarisia. Lineaarista optimointia kutsutaan myös lineaariseksi ohjelmoinniksi. Yleinen lineaarinen tehtävä voidaan esittää muodossa


title: Matemaattinen optimointi

text: Tässä formula_27 ja formula_28 merkeillä tarkoitetaan, että jokaista alkiota verrataan riveittäin toisiinsa. Voidaan osoittaa, että kaikki lineaariset optimointitehtävät voidaan esittään ali- ja ylijäämämuuttujien (engl. slack variable) avulla ns. standardimuodossa


title: Matemaattinen optimointi

text: missä formula_32, formula_33 ja formula_34. Ts. aina kun tarkastellan yleistä lineaarista tehtävää, voidaan tarkastella pelkästään standarditehtävää menettämättä tuloksien yleispätevyyttä. Huomaa, että myös vektorit formula_35 ja formula_17 muuttuvat tehtävätyypin muunnoksessa.Lineaarinen optimointitehtävä


title: Matemaattinen optimointi

text: voidaan esittää standardimuodossa muunnoksella formula_54, missä formula_55 ja formula_56. Kun lisätään vielä ali- ja ylijäämämuuttujat formula_57 ja formula_58 saadaan tehtäväksi


title: Matemaattinen optimointi

text: Jos siis valitaan formula_63, formula_64, formula_65 ja


Matemaattinen optimointi


title: Matemaattinen optimointi

text: on tehtävä saatu standardimuotoon. Huomaa, että optimipisteessä vain toinen muuttujista formula_55 ja formula_68 on nollasta poikkeava, joten ylimääräiset muuttujat eivät vaikuta rajoitusehtoihin.


title: Matemaattinen optimointi

text: Epälineaarisella optimoinnilla tarkoitetaan sellaisen optimointitehtävän ratkaisemista, joka on muotoa


title: Matemaattinen optimointi

text: missä formula_73, "f" on mielivaltainen kohdefunktio, funktiot formula_74 epäyhtälörajoitukset, formula_75 yhtälörajoitukset ja X käypä joukko. Vaikka yhtälörajoitukset voidaan esittää epäyhtälörajoitusten avulla (formula_76 ja formula_77), tämä ei käytännössä aina ole mahdollista, sillä jotkin ratkaisumenetelmät olettavat tehtävän rajoitusten olevan optimipisteessä lineaarisesti riippumattomat.


title: Matemaattinen optimointi

text: Epälineaarinen ja lineaarinen tehtävä (LP) eroavat toisistaan seuraavasti. Epälineaarisessa tehtävässä käypä alue voi olla mielivaltainen, kun LP-tehtävän käypä joukko on aina monitahokas. Toiseksi LP-tehtävän lineaarinen kohdefunktio on aina myös konveksi, joten tehtävälle löydetään globaali optimi hyödyntämällä konveksin optimoinnin tuloksia. Epälineaarinen tehtävä on lineaarista tehtävää yleisempi, joten kaikki tulokset, jotka on johdettu epälineaariselle tehtävälle, pätevät myös lineaariselle tehtävälle.


title: Matemaattinen optimointi

text: Kun jokin optimointitehtävän käyvän alueen piste on optimaalinen, se täyttää välttämättömät optimaalisuusehdot. Lause ei päde toisin päin, eli tehtävälle voi olla mahdollista löytää optimaalisuusehdot täyttävä piste, joka ei välttämättä ole optimipiste.


title: Matemaattinen optimointi

text: Rajoittamattoman tehtävän välttämätön optimaalisuusehto optimointitehtävän ratkaisupisteelle formula_15 on


title: Matemaattinen optimointi

text: Yleiselle rajoitetulle tehtävälle voidaan johtaa Karush-Kuhn-Tuckerin välttämättömät optimaalisuusehdot (välttämättömät KKT-ehdot), ja hieman yleisemmät Fritz Johnin välttämättömät optimaalisuusehdot (välttämättömät FJ-ehdot).


title: Matemaattinen optimointi

text: Olkoon käypä joukko epätyhjä ja avoin sekä formula_17 jonkin epälineaarisen tehtävän lokaali optimi. Tällöin on olemassa vektori formula_81 siten, että


title: Matemaattinen optimointi

text: missä formula_85 ja formula_86 ovat m ja l vektoreita joiden i:nnet komponintit ovat formula_87 ja formula_88. Luonnollisesti on oletettava, että gradientit ovat olemassa. FJ-ehdot saadaan toteutumaan mielivaltaiselle käyvälle pisteelle lisäämällä sopivia merkityksettömiä rajoituksia.


title: Matemaattinen optimointi

text: Fritz Johnin ehdot redusoituvat tietyin ehdoin KKT-ehdoiksi. KKT-ehdot ovat FJ-ehtoja hyödyllisempiä, sillä ne karsivat pois turhia kandidaattipisteitä. Käytännössä näiden ehtojen on taattava, että FJ-ehtojen formula_89 on nollasta poikkeava, jolloin jakamalla sillä puolittain saadaan ns. KKT-ehdot.


title: Matemaattinen optimointi

text: Olkoon formula_17 jonkin epälineaarisen tehtävän lokaali optimi, jolla on sopivat rajoitusehdot. Tällöin on olemassa vektori formula_91 siten, että


title: Matemaattinen optimointi

text: missä formula_85 ja formula_86 ovat m ja l vektoreita joiden i:nnet komponentit ovat formula_87 ja formula_88.


title: Steve Fossett

text: James Stephen Fossett (s. 22. huhtikuuta 1944 – katosi 3. syyskuuta 2007, julistettiin kuolleeksi 15. helmikuuta 2008) oli yhdysvaltalainen miljonääriliikemies, lentäjä ja seikkailija.


title: Steve Fossett

text: Fossett keräsi suuren omaisuuden Yhdysvaltojen rahamarkkinoilla, mutta parhaiten Fossett tunnetaan erinäisistä ilmailuun liittyvistä ennätyksistään. Fossett oli ensimmäinen ihminen, joka kiersi maapallon kuumailmapallolla ilman välilaskuja (vuonna 2002).


title: Steve Fossett

text: Fossett oli naimisissa Peggy Fossettin kanssa vuodesta 1968 lähtien. Parilla ei ollut lapsia. Fossetteilla oli kodit Coloradossa, Chicagossa ja Kaliforniassa. Fossettin parhaimpiin ystäviin kuului miljardööri Richard Branson.


title: Steve Fossett

text: Fossett teki 62 erilaista maailmanennätystä, ja hänen suurin intohimonsa olivat purjelentokoneet. 28. helmikuuta 2005 Fossett lähti matkaan GlobalFlyer-suihkumoottorikoneella tavoitteenaan kiertää maapallo alle 80 tunnissa yksin, ilman välilaskuja ja yhdellä tankillisella. Fossett onnistui yrityksessään.


title: Steve Fossett

text: Fossett oli mukana 29. elokuuta 2006 ennätyksessä toisena lentäjänä, jossa purjelentokoneella ensimmäisen ja tähän asti ainoan kerran päästiin stratosfääriin ja saavutettiin 15 447 metrin lentokorkeus.


title: Steve Fossett

text: Fossett katosi lentomatkalla Nevadan osavaltion autiomaassa 3. syyskuuta 2007. Hän katosi lähdettyään lentoon pienkoneella Barron Hiltonin yksityiseltä lentokentältä. Fossettin etsinnät eivät tuottaneet tulosta ja chicagolainen tuomioistuin julisti Fossettin kuolleeksi helmikuussa 2008. 1. lokakuuta 2008 Steve Fossettin lentokoneen hylky löytyi Sierra Nevadan vuoristosta, Mammoth-järvien läheisyydestä noin kolmen kilometrin korkeudella vuoristossa. Hylystä löytyi ihmisen jäännöksiä ja noin kilometrin päässä hylystä ihmisen luita, jotka DNA-testissä varmistuivat kuuluvan Fossettille.


title: 16 millimetrin filmi

text: 16 millimetrin filmi (tai 16 mm) on elokuvaukseen tarkoitettu filmiformaatti. Formaatin kehitti Kodak vuonna 1923 kilpailemaan Pathen 9,5 mm -amatöörifilmiformaatin kanssa. Ammattilaiset ottivat sen sittemmin käyttöön muun muassa televisiouutisten ja dokumenttielokuvien kuvaamiseen. Myöhemmin 8-millimetriset filmiformaatit korvasivat sen amatöörikäytössä. Nykyään ammattikäytössä suositumpi on Super 16 -formaatti ja perinteinen 16 millimetrin filmi on lähinnä vakavien harrastelijoiden ja elokuvaopiskelijoiden käytössä.


title: 16 millimetrin filmi

text: 16-millimetristä filmiä esiintyy sekä yksi- että kaksiperforoituna. Yksiperforoidussa filmissä on filminsiirtorei'itys vain filmin toisessa laidassa kuvaruutujen välillä ja kaksiperforoidussa filmissä molemmissa laidoissa. Yksiperforoidulla filmillä kuvaruudun toiselle puolelle jäävä tyhjä tila on käytetty usein ääniraitaa varten esityskopioissa ja se on myös yhteensopiva Super 16 -formaatin kanssa, mutta ei sellaisten vanhojen 16 millimetrin filmin kameroiden kanssa, jotka käyttävät vain kaksiperforoitua filmiä. Kaksiperforoitu 16-millimetrinen filmi on nykyään häviämässä. Ainoastaan Kodak valmistaa sitä hyvin pienissä määrin. Yksiperforoitua 16-millimetristä filmiä valmistavat sekä Kodak että Fujifilm, jotka molemmat tarjoavat useimpia 35 millimetrin filmilaatuja myös tässä pienemmässä koossa.


title: 16 millimetrin filmi

text: Yleensä filmiä kuvataan 120 metrin (400 ft) keloissa, jolloin nopeudella 24 kuvaruutua/sekunnissa yhdelle kelalle mahtuu noin 11 minuuttia. Harrastelijat käyttävät usein pienempiä 30 metrin keloja, joille voi kuvata hieman alle kolme minuuttia kuvamateriaalia. Normaalia pitemmät 240 metrin filmit tuottavat hankaluuksia esitettäessä, koska ne eivät mahdu pienikokoisiin projektoreihin.


title: 9,5 millimetrin filmi

text: 9,5 millimetrin filmi (tai 9,5 mm) on elokuvaukseen ja projisointiin tarkoitettu filmiformaatti ja ensimmäinen kaitafilmiformaatti. Formaatin kehitti Pathé Frères vuonna 1922 projisointikäyttöön Pathé Baby -elokuvaprojektorille. Siitä tuli kuitenkin niin suosittu Euroopassa, että Pathé kehitti seuraavana vuonna Pathé Baby -kameran, joka käytti 9,5-millimetristä filmiä. Myös kameraa ostettiin paljon kotikäyttöön, ja 9,5 millimetrin filmiformaatti säilytti suosionsa 1960-luvulle asti, jolloin Super 8 valtasi Euroopan markkinat. Nykyään kuvaa 9,5 millimetrin filmille vain hyvin vähäinen määrä formaatille omistautuneita harrastelijoita.


title: 9,5 millimetrin filmi

text: 9,5-millimetrisen filmin kuva-ala on kutakuinkin yhtä suuri kuin sen kilpailijan, 16 millimetrin filmin. 9,5 millimetrin filmiformaatti eroaa kuitenkin muista formaateista merkittävästi, koska sen siirtoreiät sijaitsevat filmin keskellä ruutujen välissä, eikä filmin laidoissa; tällöin filmiä käytetään tehokkaammin, koska filmistä jää valottamatta vain hyvin pieni osa. Esityskopioihin liitettiin yhden millimetrin leveä magneettiääniraita. Mykille 9,5-millimetrisille esityiskopioille erikoinen piirre oli elokuvien välitekstien esittäminen: väliteksti oli filmillä vain yhdellä kuvaruudulla, jota edeltänyt ylimääräinen perforaatio viesti projektorille, että se näyttää välitekstin ruutua kymmenen sekuntia, ja sen jälkeen elokuvan esittäminen jatkui normaalisti. Tällöin filmiä voi säästyä 159 ruutua.


title: Hermann Emil Fischer

text: Hermann Emil Fischer (9. lokakuuta 1852 – 15. heinäkuuta 1919) oli saksalainen kemisti. Hän selvitti muun muassa sokereiden rakenteita ja keksi niiden synteettisiä valmistustapoja. Fischer sai Nobelin kemianpalkinnon vuonna 1902 uusien sokeri- ja puriiniryhmien synteesistä.


title: Hermann Emil Fischer

text: Fischer on antanut nimensä Fischerin projektiolle.


title: Hermann Emil Fischer

text: Fischer aloitti uransa vuonna 1884 tutkimalla yksinkertaisia sokereita. Fischer esitti aldehydisokerien yleisen (avoketjuisen) rakenteen ja vuoteen 1891 mennessä hän oli selvittänyt glukoosin ja eräiden muiden yksinkertaisten sokereiden avoketjuisen rakenteen. Myöhemmin hän selvitti kaikkien kahdeksan aldoheksoosiparin rakenteet, myös luonnossa esiintymättömien guloosin ja idoosin. Hän käytti kokeissaan laajasti itse keksimäänsä reagenssia, fenyylihydratsiinia.


title: Hermann Emil Fischer

text: Fischer tutki myös puriineja kuten kofeiinia, ksantiinia, teobromiinia ja guaniinia. Hän syntetisoi osan tutkimistaan puriineista. Hän pystyi myös selittämään, että proteiinien aminohapot liittyvät toisiinsa peptidisidoksella (-CONH-) ja nimesi yhdisteet polypeptideiksi.


title: Hermann Emil Fischer

text: Fischerin luonnontuotteita koskevat keksinnöt perustuivat yksinomaan orgaanisen kemian menetelmien soveltamiseen. Hänen jälkeensä tutkimus on painottunut voimakkaasti fysikaalisiin menetelmiin kuten kromatografiaan ja röntgendiffraktioon.


title: Hermann Emil Fischer

text: Fischerin isä olisi toivonut poikansa työskentelevän perheen puutavarayrityksessä. Liike-elämä ei kuitenkaan miellyttänyt tätä ja isä sanoi: ”Poika on liian typerä liikemieheksi, joten hänen on viisaampaa ryhtyä opiskelemaan.” Fischer olikin loistava oppilas ja hän aloitti Bonnin yliopistossa fysiikan ja kemian opinnot. Hän väitteli tohtoriksi Strasbourgissa, jossa hän keksi fenyylihydratsiinin.


title: Hermann Emil Fischer

text: Hänen elämänsä loppu oli traaginen. Kaksi hänen kolmesta pojastaan kuoli ensimmäisessä maailmansodassa ja hänen oma terveytensä tuhoutui elohopean ja fenyylihydratsiinin myrkyllisiin vaikutuksiin. Hän sairastui lopulta syöpään, joka yhdessä hänen poikiensa menetyksen aiheuttaman depression kanssa sai hänet tekemään itsemurhan.


title: Karl Polanyi

text: Karl Polanyi, alun perin "Károly Polányi", (21. lokakuuta 1886 Wien – 23. huhtikuuta 1964 Pickering, Ontario) oli Yhdysvalloissa elänyt unkarilaissyntyinen taloushistorioitsija. Hänen tunnetuin teoksensa "Suuri murros" ilmestyi vuonna 1944.


title: Karl Polanyi

text: Nykyisin tunnetuimmassa teoksessaan Polanyi kuvaa 1700-luvun lopulla alkanutta liberalismin ja itsesäätelevien markkinoiden käyttöönottoa kansallisella ja kansainvälisellä tasolla sekä tälle kehityssuunnalle muodostuvaa vastaliikettä. Polanyin kirjan nimenä oleva ”suuri murros” on siinä, kun maa, työvoima ja raha muutetaan markkinoilla arvonsa saaviksi hyödykkeiksi. Polanyi esittää, että tietyn rajan ylitettyään markkinoiden itsesäätelyn edistäminen yhteiskunnassa aiheuttaa ongelmia, mistä seuraa vastaliike, joka haluaa lisää säätelyä markkinoihin.


title: Karl Polanyi

text: Polanyi väitti, että modernin valtion kehitys tapahtui käsi kädessä modernin markkinatalouden kanssa, ja nämä toiset ovat historiassa kytkeytyneet toisiinsa. Hänen mukaansa kilpailevan kapitalistisen talouden luomiseksi tarvittiin voimakas moderni valtio, joka pystyi tasoittamaan siirtymän vaikutuksia. Nämä vaikutukset liittyvät perinteisen yhteiskuntajärjestyksen tuhoutumiseen. Esimerkkinä Polanyi käyttää Britannian Speenhamlandin lakeja, jotka hän näki yrityksenä säilyttää perinteinen tuotantojärjestelmä ja yhteiskuntajärjestys. Ne olivat samalla myös taloudellisen muutoksen kaltoin kohteleman väestönosan puolustuskeino epäsuotuisia vaikutuksia vastaan.


title: Karl Polanyi

text: Polanyin mukaan itsesäätelevä "laissez-faire" oli suunniteltu, kun taas protektionismi oli vaistomainen vaste markkinoiden vapauttamisen seurauksia vastaan, eli hän kääntää päälaelleen perinteisen liberalistisen käsityksen historiasta. Hänen mukaansa itsesäätelevien markkinoiden luonti tekee välttämättömäksi erottaa toisistaan yhteiskunnan taloudelliset ja poliittiset alueet. Markkinat ”kuvitteellisine hyödykkeineen” (maa, työvoima ja raha) alistavat yhteiskunnan markkinoiden lainalaisuuksille. Juuri tämä aiheuttaa suuria mullistuksia sekä suojeluliikkeen yhteiskunnassa. Polanyi käyttää tästä markkinoiden leviämisestä ja vastarinnan syntymisestä nimitystä ”kaksoisliike”.


title: Karl Polanyi

text: Polanyita on vaikea luokitella mihinkään yhteiskuntatutkimuksen perinteeseen. Sosiologian klassikoista sekä Karl Marx, Émile Durkheim että Max Weber näkyvät hänen työssään jollain tasolla. Keskeinen vaikuttaja Polanyin taustalla oli myös ”hegeliläistä marxismia” edustanut toinen unkarilainen sosialisti, Georg Lukács, jolta monet Polanyin tärkeistä ajatuksista juontuvat. Polanyillä keskeinen totaliteetin ajatus on omaksuttu Lukács'lta, mutta toisin kuin Lukács, Polanyi antaa totaliteetille selvän määritelmän: totaliteetissa yhteiskunnan kokonaisuuden kaikki osat ovat rakenteellisessa suhteessa keskenään, mutta mikään yksittäinen osa ei tässä määrää muita osia. Tämän yhteisön kokonaisuutta painottavan näkemyksen vuoksi Polanyin ajattelua voidaan kutsua holistiseksi eli kokonaisvaltaiseksi. Polanyi itse piti tässä suhteessa tärkeimpänä innoittajanaan Aristotelesta, joka näki yhteiskunnan laitosten tehtävän aina suhteessa yhteiskunnan kokonaisuuteen.


title: Karl Polanyi

text: Yksilöt Polanyi eritteli aina osana yhteiskuntaa. Eri yhteiskunnalliset järjestelmät tuottavat erilaisia käsitysjärjestelmiä ja rakenteellisia mahdollisuuksia yksilöille. Yksilön toiminnan alkuperä juontuu aina yhteisöllisesti luoduista määritelmistä, jotka saavat jotkut asiat näyttämään muita tavoittelemisen arvoisemmilta. Näin ollen ihmisen käytös on aina yhteisöllisesti muotoutunutta. Tästä ajatuksesta juontuu Polanyin markkinayhteiskunnan arvostelu. 1800-luvulla tapahtuneessa suuressa yhteiskunnallisessa muutoksessa taloudelliset määräykset tulivat ensimmäistä kertaa vallitseviksi ihmisten elämää järjestettäessä. Aiemmin talous oli ollut alisteinen muulle yhteiskunnalle. Polanyi arvosteli marxismia ja liberalismia siitä, että ne näkivät taloudelliset syyt (jotka ovat keskeisiä nykyajalle) ensisijaisena kaikissa menneissä yhteiskunnissa. Tätä virhettä Polanyi kutsui ekonomistiseksi virhepäätelmäksi. Tällaisista kysymyksistä johtuen Polanyin kiinnostus ohjautui talousantropologiaan.


title: Karl Polanyi

text: Varsinaisen taloudellisen toiminnan, jota esiintyy vain modernissa yhteiskunnassa, Polanyi määritteli institutionalisoiduksi vuorovaikutusprosessiksi ihmisen ja luonnon välillä, jossa aineelliset tarpeet tyydytetään. Taloudellinen vaikutin ei voi ehdottomana pitää yhteiskuntaa koossa, ja siksi itsesäätelevät markkinat ovat mahdoton ajatus. Rajaton kilpailu tuhoaisi yhteiskunnan. Tärkeä piirre Polanyin ajattelussa on, että markkinayhteiskunnan käsitteeseen kuuluu tila-ulottuvuus: yksittäisten markkinayhteiskuntien erittelyn on aina tapahduttava suurimmassa mahdollisessa tilanneyhteydessä eli kapitalismin maailmanjärjestelmässä. Polanyi oli ensimmäisiä, jotka näkivät, että yksittäisen valtion kehityksen ymmärtämiseen tarvittiin maailmanlaajuinen tilanneyhteys. Markkinoilla on institutionaalinen järjestys myös kansainvälisellä tasolla, ja tämä järjestys (esimerkiksi kultakantajärjestelmä) pitää ottaa mukaan erittelyyn.


title: Karl Polanyi

text: Yhteiskuntaluokkien asema Polanyillä ei ole olla ”historian tekijöinä” kuten Marxilla, vaan hän ajattelee, että yhteiskunta kokonaisuutena tarjoaa luokille erilaisia mahdollisuuksia ratkaista yhteiskunnallisia ongelmia. Näihin mahdollisuuksiin luokka voi tarttua, mikäli sillä on tarpeeksi kykyä tuoda esille sellaisia ratkaisumahdollisuuksia, jotka ovat koko yhteisökokonaisuuden etujen mukaisia. Luokat nähdään yhteisöllisesti rakentuneena, mutta ne eivät ole yksilöiden taloudellisista tavoitteista juontuvia, vaan enemmän kulttuurisia. Luokkien uhkana ei ole taloudellinen riisto, vaan kulttuurillinen hajoaminen. Markkinat uhkaavat nimenomaan ihmisten yhteisöllisiä tavoitteita. Polanyin näkemys valtiosta perustuu hegeliläiseen käsitykseen, jossa valtio suojelee yhteiskuntaa ristiriitoja hillitsemällä. Polanyin historian kuvauksessa valtio kuitenkin epäonnistui suojelutehtävässään, ja protektionistinen vastaliike vei yhteiskunnan onnettomuuteen siinä missä itsesäätelevät markkinatkin. Ongelmana on, että markkinoista on tullut yhteiskunnan perusta, mutta ne samalla ovat uhka ihmisille. Näin markkinat ovat välttämättömiä, mutta aiheuttavat silti sitä vastustavan suojeluliikkeen.


title: Karl Polanyi

text: Polanyin holismiin liittyvien näkemysten lisäksi Polanyillä oli kolme tärkeää menetelmällistä periaatetta. Ensiksi, Polanyi pyrki erittelemään yhteiskuntia ilman pyyteiden näkökulmaa, jonka hän ajatteli johtavan tutkijan oman kulttuurin käsitteiden soveltamiseen tutkittavaan ympäristöön. Hän otti näkökulmaksi pyyteiden sijaan instituutiot. Tällöin keskeinen kysymys tutkimuksessa on, minkälaisilla institutionaalisilla järjestelyillä yhteiskunta varmistaa elämisen mahdollisuutensa. Kolme erilaista tapaa yhdentää yhteiskunnan taloudelliset instituutiot ovat vastavuoroisuus, uusjako sekä vaihto. Jokin näistä kolmesta yleensä vallitsee yhteiskunnassa. Tällainen erittely muistuttaa vähän funktionaalisten tarpeiden analyysiä, mutta Polanyillä tarpeiden lista on rajoitettu kahteen, jotka ovat toimeentulon takaavat järjestelyt sekä alayksiköiden yhdentymisen takaavat järjestelyt.


title: Karl Polanyi

text: Toinen tärkeä menetelmällinen periaate Polanyillä oli kielikuvan käyttö. Polanyi puhuu häiriintyneestä kehityksestä, kun hän selittää, miksi teollista vallankumousta seurasi lopulta fasismin nousu. Kehitys-käsite on tässä orgaanisena kielikuvana, joihin suhtaudutaan erittäin torjuvasti nykyisessä yhteiskuntatieteessä. Polanyi puolestaan ajattelee, että suuren mittakaavan historiallinen muutos tarvitsee viitekehykset, joilla tunnettuja prosesseja voidaan yhdistää. Viitekehyksen ymmärrettävyys edellyttää, että se perustuu vastaavuuteen jostain tunnetusta tapahtumasarjasta. Tämä kielikuva on Polanyillä kuitenkin vain kokeileva, ja jokainen kielikuvan kattama tapahtumasarja on selitetty erikseen syy-vaikutussuhteen erittelyllä. Erittely on siis tässä kohtaa kaksitasoinen ja molemmat tasot ovat tarpeellisia.


title: Karl Polanyi

text: Viimeinen menetelmällinen periaate on erittelyn monitasoisuus. Polanyillä on erittelyssä mukana kansainvälinen taso silloinkin, kun eritellään esimerkiksi ristiriitoja yhden valtion sisällä. Erittelyn tasoista (kansainvälinen taso, valtiotaso ja yhteiskunnan ryhmien taso) mikään ei kuitenkaan määrää muita. Erittelyn tasot on kytketty toisiinsa kahdella mahdollisuusrakenteella. Maailmanlaajuisen tason rakenne näyttää, mikä on mahdollista hallituksille. Tästä taas seuraa kansallinen mahdollisuusrakenne, josta näkee, mitkä yhteiskunnan ryhmät saavat vaikutusvaltaa suhteessa hallintoon. Eri tasojen itsenäisyys ei kuitenkaan katoa tässä analyysissa.


title: Waringin probleema

text: Waringin probleema on seuraava englantilaisen matemaatikko Edward Waringin vuonna 1770 esittämä ongelma.


title: Waringin probleema

text: "Onko jokaista luonnollista lukua "k" kohti olemassa sellainen vakio g(k), että jokainen luonnollinen luku voidaan esittää enintään g(k):n luonnollisen luvun k:nnen potenssin summana?"


title: Waringin probleema

text: Ongelma on selkeä yleistys Lagrangen neljän neliön lauseesta. Tämän lauseen mukaan jokainen luonnollinen luku voidaan esittää enintään neljän neliön summana, esimerkiksi 310 = 17 + 4 + 2 + 1. Siis vakio g(2) on 4.


title: Waringin probleema

text: Otaksuman todisti oikeaksi saksalainen David Hilbert vuonna 1909. Todistus osoittaa, että tällainen vakio on olemassa, mutta ei kerro miten se lasketaan annetulle luvulle k. Myöhemmin on todistettu esimerkiksi että g(3)=9 ja g(4)=19.


title: Sam Spade

text: Sam Spade on päähenkilö Dashiell Hammettin romaanissa "Maltan haukka" ("The Maltese Falcon", 1931) ja sen pohjalta tehdyissä elokuvissa. Romaani julkaistiin ensimmäisen kerran jatkokertomuksena Black Mask -kioskikirjallisuuslehdessä.


title: Sam Spade

text: Sam Spade liitetään yleensä Humphrey Bogartiin, näyttelijään, joka esitti hahmoa kuuluisimmassa, vuonna 1941 valmistuneessa elokuvassa Maltan haukka. Tämä elokuva oli jo kolmas filmatisointi kirjasta. Elokuvasta kuuluisaksi tullut Bogart loi roolissa yksityisetsivän perustyypin, joka on vaikuttanut film noir -hahmoihin siitä lähtien – huolimatta siitä, että hän ei onnistunut värjäämään tukkaansa kirjan vaatimaksi vaaleaksi, häntä pidettiin liian pienenä ja tummana rooliin eikä hän ollut riittävän ”elostelija”.


title: Sam Spade

text: George Segal esitti Sam Spade Junioria vuoden 1974 parodiassa The Black Bird.


title: Sam Spade

text: Radiossa Sam Spadea esitti Edward G. Robinson 1943 Lux Radio Theatern tuotannossa ja Bogart itse 1946 "Academy Award Theaterissa". Molemmat esitti CBS. 1946–1951 radioshow’ta kutsuttiin nimellä "The Adventures of Sam Spade" (esitykset ABC, CBS ja NBC), esiintyjinä Howard Duff ja myöhemmin Steve Dunne. Sarja oli tehty suurelta osin kieli poskessa.


title: Dashiell Hammett

text: Samuel Dashiell Hammett (27. toukokuuta 1894 Maryland Yhdysvallat – 10. tammikuuta 1961) oli yhdysvaltalainen ”kovaksikeitettyjen” salapoliisiromaanien ja novellien kirjoittaja.


title: Dashiell Hammett

text: Hammett jätti koulun 13-vuotiaana ja teki useita töitä ennen kuin alkoi työskennellä Pinkertonin etsivätoimistossa. Hän työskenteli Pinkertonin etsivänä vuosina 1915–1921, mutta toimiston rooli väkivaltaakin käyttäneenä lakkojenmurtajana sai Hammettin illuusiot katoamaan. Pinkertonin agenttien epäiltiin muun muassa sekaantuneen montanalaisen Butten kaupungin ammattiyhdistysjohtajan Frank Littlen selvittämättömään murhaan.


title: Dashiell Hammett

text: Ensimmäisessä maailmansodassa Hammett palveli moottoroiduissa lääkintäjoukoissa, mutta sairastui espanjantautiin ja myöhemmin tuberkuloosiin ja vietti suurimman osan sotaa sairaalassa Yhdysvalloissa. Sodan jälkeen Hammett toimi mainosalalla ja alkoi lopulta kirjoittaa rikostarinoita, johon häntä inspiroivat omat kokemukset Pinkertonin etsivänä.


title: Dashiell Hammett

text: Hammett kirjoitti viimeisen romaaninsa vuonna 1934 ja omisti loppuelämänsä lähinnä vasemmistoaktivismille. Hammett osallistui toiseen maailmansotaan pääasiassa Aleuteilla sotilaslehden toimittajana. Sodan jälkeen Hammett liittyi vasemmistolaiseen "New York Civil Rights Congress" -järjestöön, joka joidenkin mielestä oli kommunistien peitejärjestö. Kun neljä järjestöön liittynyttä kommunistia pidätettiin, Hammett maksoi heidän takuunsa. Pidätetyt pakenivat, ja Hammet joutui kuulusteluun ja lopulta 1951 puoleksi vuodeksi vankeuteen tietojen pimittämisestä oikeudelta.


title: Dashiell Hammett

text: 1950-luvulla Hammett joutui Joseph McCarthyn kommunistivainojen yhteydessä Yhdysvaltain kongressin tutkittavaksi. Hän myönsi oman toimintansa ja joutui mustalle listalle, mutta ei todistanut tuttavistaan. Hammett kuoli New Yorkissa 1961, ja hänet haudattiin kahden maailmansodan veteraanina Arlingtonin hautausmaalle.


title: Dashiell Hammett

text: Hammettin tuotanto julkaistiin pääasiassa "Black Mask" -pulplehdessä. Hammettia pidetään kovaksikeitetyn dekkarikoulukunnan perustajana, mutta esimerkiksi Raymond Chandler on esittänyt, ettei Hammetin tarkoituksena ollut luoda uutta tyyliä, vaan se syntyi olosuhteiden ja kokemusten tuloksena. Monien Hammettin kirjojen pohjalta on tehty elokuvia, tunnetuimpana romaanista "Maltan haukka" tehty elokuvaversio (1941). Hammettin hahmoista tunnetuin on Sam Spade, vaikka hän esiintyykin vain "Maltan haukassa" ja kolmessa novellissa. Vaikka hahmo on kirjassa pitkä ja vaalea, hänet yhdistetään elokuvan vuoksi usein Humphrey Bogartin esittämään hahmoon.


title: Dashiell Hammett

text: Hammettin eniten käyttämä hahmo oli kuitenkin ”Continental Op”, nimetön ja melko persoonaton Continental-etsivätoimiston etsivä, joka esiintyy romaaneissa "Veristä satoa", "Dainin suvun kirous" ja novellikokoelmassa "Kymmenes johtolanka".


title: Dashiell Hammett

text: Hammetin tausta lakonmurtajana kaivosalueilla näkyy hänen tuotannossaan myös siten, että niissä on useita amerikansuomalaisia sivuhahmoja, esimerkiksi kirjassa "Veristä satoa" esiintyvä ronski ”Suomen Pete”.


title: Dashiell Hammett

text: Vuosiluvut alkuteoksen julkaisun mukaan.


title: Philip Marlowe

text: Philip Marlowe on Raymond Chandlerin luoma kuvitteellinen yksityisetsivä romaanisarjassa, johon kuuluvat esimerkiksi "Syvä uni" (The Big Sleep) vuodelta 1939 ja "Pitkät jäähyväiset" (The Long Goodbye). Kaikkiaan romaaneja on yhdeksän. Tämän kirjallisuuslajin loivat Dashiell Hammett ja Black Mask -lehti 1920-luvulla. Lajityypin yksityisetsivä on pessimistinen ja kyyninen turmeltuneen yhteiskunnan tarkkailija. Marlowen ja muiden "kovanaamaetsivien" kuten Dashiell Hammettin Sam Spaden viehätys piilee heidän likaantuneessa idealismissaan.


title: Philip Marlowe

text: Marlowen hahmo on tyypillinen kovaksikeitetyn rikosfiktion lajille. Hän polttaa paljon savukkeita ja juo runsaasti alkoholia, etenkin viskiä. Marlowe pukeutuu varsin usein pukuun, ja häntä on kuvailtu esimerkiksi pitkäksi ja komeaksi teoksessa "Syvä uni." Nokkelan ironisesti vitsaileva, erakkomainen ja kovanaamainen Marlowe on sisimmässään mietiskelevä, šakkia pelaava filosofi. Vaikkei hän pelkää fyysisiä kolhuja, hän ei halua antaa niitä tasatakseen tilit. Moraalisesti suoraselkäisenä häntä eivät hämmennä tyylilajille ominaiset kohtalokkaat naiset (femme fatale), kuten "Syvän unen" Carmen Sternwood. Chandler kirjoitti yksityisetsivänsä periaatteista: ”Hän saattaa vietellä kreivittären mutta ei koskaan turmelisi neitsyttä.” Marlowen asuinpaikka ja etsivätoimisto sijaitsevat Kalifornian Los Angelesissa.


title: Philip Marlowe

text: Vuodesta 1944 alkaen Marlowea ovat elokuvissa esittäneet Humphrey Bogart, Robert Mitchum, Elliot Gould, Danny Glover, Dick Powell, James Caan, James Garner, Robert Montgomery ja George Montgomery. Radiossa puolestaan Marlowen roolissa ovat olleet muun muassa Van Heflin, Gerald Mohr ja William Conrad,Suomessa Hannu Lauri.


title: Philip Marlowe

text: Philip Marlowe saattaa olla nimetty englantilaisen 1500-luvun näytelmäkirjailijan Christopher Marlowen mukaan.


title: Raymond Chandler

text: Raymond Thornton Chandler (23. heinäkuuta 1888 Chicago, Yhdysvallat – 26. maaliskuuta 1959 La Jolla, Yhdysvallat) oli yhdysvaltalainen kirjailija. Hän kirjoitti rikosromaaneja, -novelleja ja elokuvakäsikirjoituksia. Häntä pidetään yhtenä niin sanotun kovaksikeitetyn rikoskirjallisuuden tärkeimmistä kirjoittajista. Kaikissa Chandlerin romaaneissa päähenkilö on yksityisetsivä Philip Marlowe.


title: Raymond Chandler

text: Chandlerin molempien vanhempien sukujuuret olivat Irlannin englantilaisessa kveekari-yhteisössä. Raymond Chandler syntyi Chicagossa Yhdysvalloissa 1888. Vanhempien erottua Chandler ja äiti muuttivat Irlantiin. Chandler oli tällöin seitsemänvuotias. Irlannista äiti ja Chandler muuttivat Lontooseen., jossa Chandler kävi koulua yksityisessä Dulwich Collegessa. Sieltä on peräisin hänen kirjojensa sankarin nimi, sillä yksi koulun rakennuksista oli nimeltään Marlowe House. Koulun jälkeen Chandler työskenteli jonkin aikaa meriministeriössä. Tänä ajanjaksona hän myös kirjoitti runoja ja kirjallisuusarvosteluja. Los Angelesiin hän muutti 23-vuotiaana. Ensimmäisessä maailmansodassa Chandler palveli Kanadan armeijassa. Työskenneltyään monella alalla Chandler päätyi öljy-yhtiön johtajaksi, mutta sai potkut juomisen vuoksi 44-vuotiaana. Tämän jälkeen Chandler alkoi kirjoittaa rikoskertomuksia "Black Mask" -lehteen. Ensimmäisen romaaninsa hän kirjoitti 50-vuotiaana. Chandler meni 1925 naimisiin itseään 17 vuotta vanhemman Cissy Pascalin (1871–1954) kanssa. Avioliitto kesti Pascalin kuolemaan saakka.


title: Raymond Chandler

text: Koko elämänsä ajan Chandleria vaivasi ulkopuolisuus. Englannissa hän oli yhdysvaltalainen ja Kaliforniassa liian englantilainen. Sama ulkopuolisuus välittyy Marlowen hahmosta.


title: Raymond Chandler

text: Chandlerin esseestä "Se murhaa joka osaa":


title: Raymond Chandler

text: Kaikki romaanit liittyvät losangelesilaisen yksityisetsivän Philip Marlowen juttuihin. "Mukava rehti yksityisetsivä, joka ei pudottaisi sikarintuhkaa lattialle eikä koskaan pidä mukanaan yhtä asetta enempää", kuten Marlowe itseään kuvaili "Vanhan kultarahan" ensimmäisellä sivulla. Romaanien juonet on punottu hyvin mutkikkaiksi, jopa sekaviksi. Chandlerin tarkoituksena lienee ollut pyrkiä keskittämään lukijan huomio juonen sijaan muihin asioihin, erotuksena perinteisistä murhatarinoista, joissa palapelimäisen juonen seuraaminen on itsetarkoitus.


title: Raymond Chandler

text: Kun Chandlerin tunnetuimmasta romaanista "Syvä uni" kuvattiin elokuvaa, joutui ohjaaja ottamaan yhteyttä Chandleriin, sillä hänkään ei pysynyt monimutkaisen juonen perässä.


title: Raymond Chandler

text: Chandlerin varhaisissa novelleissa päähenkilönä ei vielä ollut Philip Marlowe. Kertomukset ilmestyivät etupäässä newyorkilaisessa Black Mask -viihdelukemistossa. Chandler kokeili novelleissa erilaisia yksityisetsivätyyppejä, ennen kuin vihdoin päätyi Philip Marlowen hahmoon.


title: Hiirenloukku (näytelmä)

text: Hiirenloukku ("The Mousetrap") on Agatha Christien rikosnäytelmä. Se sai alkunsa lyhyenä radioesityksenä "Three Blind Mice". Christie muokkasi radiokuunnelman novelliksi "Three Blind Mice" ennen näytelmän kirjoittamista. Novelli on julkaistu myös suomeksi Christien novellikokoelmassa "Hiirenloukku" (WSOY 1977). Christie toivoi, ettei novellia julkaistaisi Britanniassa niin kauan kuin näytelmää esitetään - ja tätä toivetta on noudatettu, sillä se ei ole vieläkään (vuonna 2014) ilmestynyt Britanniassa. Näytelmäkäsikirjoitus ilmestyi Britanniassa vuonna 1993 ("The Mousetrap and Other Plays").


title: Hiirenloukku (näytelmä)

text: Näytelmä sai ensi-iltansa Nottinghamissa lokakuussa 1952 ja siirtyi kuukautta myöhemmin Lontoon Ambassadors' Theatreen. Siellä näytelmä aloitti ennätyksiä rikkovan menestyksensä 25. marraskuuta 1952. sitä on esitetty yli 25 845 kertaa (marraskuun lopussa 2014). Tätä 2 tuntia 15 minuuttia kestävää näytelmää esitetään nykyisin "St Martin's Theatre"ssa West Streetillä. Alkuperäisessä West Endin kokoonpanossa esiintyi mm. Richard Attenborough.


title: Hiirenloukku (näytelmä)

text: Perinteenä on, että yleisöä pyydetään olemaan kertomatta murhaajan henkilöllisyyttä kenellekään ulkopuoliselle esityksen nähtyään.


title: Hiirenloukku (näytelmä)

text: Tampereen Teatteri on esittänyt "Hiirenloukkua" joulukuusta 2007 alkaen Tommi Auvisen ohjaamana. Seppo Loposen suomentama versio on esitetty 20.1. - 11.3.2007 Toijalan näyttämöllä (Toijalan näyttämö r.y.), ohjaajana Perttu Pesä. Hauhon Rouwasväenyhdistys r.y. esitti marraskuussa 2007 "Hiirenloukun" Hauhotalolla, ohjaajana Jouni Lehtonen.


title: Hiirenloukku (näytelmä)

text: Näytelmää on esitetty myös muiden kaupunkien teattereissa ja erityisesti Washingtonissa näytelmän lipputulot nousivat pilviin.


title: Hiirenloukku (näytelmä)

text: Three Blind Mice (”Kolme sokeaa hiirtä”, ei suomennettu) on Agatha Christien kirjoittama puolituntinen kuunnelma, jonka BBC esitti 30.5.1947.


title: Hiirenloukku (näytelmä)

text: Se oli osa BBC:n iltaohjelmaa, joka oli koottu kuningatar Maryn 80-vuotispäivän kunniaksi. BBC oli lähestynyt kuningatarta muutamaa kuukautta aiemmin ja kysynyt, minkälaista ohjelmaa hän haluaisi kuulla. Musiikki- ja varieteenumeroiden ohella hän pyysi jotain Christien kirjoittamaa, sillä Christie oli hänen suosikkejaan. Christie suostui ja pyysi, että hänen palkkionsa (n. 100 puntaa) lahjoitettaisiin Southportin sairaalan lelurahastoon (Southport Infirmary Children's Toy Fund).


title: Hiirenloukku (näytelmä)

text: Alkuperäisestä kuunnelmasta ei ole olemassa nauhoitusta eikä käsikirjoitus ole käytettävissä kaupallisiin tarkoituksiin.


title: Hiirenloukku (näytelmä)

text: Kuunnelma perustuu Britanniassa vuonna 1945 sattuneeseen rikostapaukseen, jossa kasvattipoika kuoli. Christien virallisen elämäkerran mukaan pojan nimi oli Daniel O'Neill, mutta aikalaislehtien mukaan poika oli 12-vuotias Dennis O'Neill. Yhdessä 9-vuotiaan pikkuveljensä Terencen kanssa heidät sijoitettiin 5.7.1944 maanviljelijäperheeseen (Reginald Gough, 31 vuotta, ja hänen vaimonsa Esther, 29 vuotta) Hope Valleyyn Shropshiren Minsterleyssä. Noin puoli vuotta myöhemmin (9.1.1945) rouva Gough hälytti paikallisen lääkärin ja kertoi pojalla olevan kohtauksia. Lääkäri teki parhaansa mutta poika kuoli. Hän oli erittäin aliravittu ja keho oli täynnä kolmen päivän vanhoja mustelmia. Kuolemansyytutkimus pidettiin 5.2.1945 ja valamiehistö päätös oli, että Dennis oli kuollut ”sydämen toimintahäiriöön rintaan ja selkään kohdistuneen fyysisen väkivallan seurauksena pojan ollessa aliravitussa tilassa piittaamattomuuden takia”. Kaksi päivää tätä ennen, 3.2., Gough'a syytettiin taposta ja hänen vaimoaan ”tahallisesta pahoinpitelystä ja piittaamattomuudesta, joka todennäköisesti tulisi aiheuttamaan kärsimystä ja vammoja”. Oikeudenkäynti alkoi 15.3 ja 19.3. heidät kumpikin todettiin syyllisiksi. Gough sai kuusi vuotta vankeutta ja hänen vaimonsa kuusi kuukautta.. Esther Gough erosi miehestään 22.10.1946 hänen ”julmuutensa” takia, mutta heidän tai Terence O'Neillin myöhemmistä vaiheista ei ole tietoa. Tapauksen johdosta Britannian hallitus asetti komitean, jonka työn tuloksena kasvattilapsia koskevaa lainsäädäntöä muutettiin 1.1.1947 alkaen.


title: Hiirenloukku (näytelmä)

text: Christien versiossa lapsia on kolme ja keskimmäinen on tyttö. Nuorin lapsista kuolee laiminlyöntien seurauksena.


title: Hiirenloukku (näytelmä)

text: Ohjaaja/tuottaja: Martyn C. Webster


title: Hiirenloukku (näytelmä)

text:
Henkilöt:
Giles Davis: "Barry Morse"
Molly Davis: "Belle Chrystall"
Rouva Boyle: "Gladys Young"
Majuri Metcalf: "Richard Williams"
Herra Paravicini: "Raf de la Torre"
Christopher Wren: "Allan McClelland"
detective sergeant Trotter: "Lewis Stringer"
Rouva Lyon: "Lydia Sherwood"


title: Hiirenloukku (näytelmä)

text: Muissa osissa Marjorie Westbury, David Kossoff ja Duncan McIntyre.


title: Hiirenloukku (näytelmä)

text: Kuunnelman esittämisen jälkeen joku ehdotti Christielle kuunnelman muokkaamista novelliksi. Novelli "Three Blind Mice" (suom. "Hiirenloukku") ilmestyi ensimmäisen kerran Yhdysvalloissa "Cosmopolitan" -lehdessä toukokuussa 1948 ja vuonna 1950 novellikokoelmassa "Three Blind Mice And Other Stories" (suom. Hiirenloukku. Kahdeksan rikoskertomusta, 1977). Lisäksi Christie pyysi, ettei novellia julkaistaisi Britanniassa niin kauan kuin "Hiirenloukkua" esitetään.


title: Alejandro Amenábar

text: Alejandro Fernando Amenábar Cantos (s. 31. maaliskuuta 1972 Santiago, Chile) on espanjalainen elokuvaohjaaja ja käsikirjoittaja, jota pidetään yhtenä maansa merkittävimmistä nykyohjaajista. Hän on toiminut myös näyttelijänä ja säveltäjänä omassa tuotannossaan.


title: Alejandro Amenábar

text: Amenábar syntyi 1972 Santiagossa espanjalais-chileläiseen perheeseen. Vuonna 1973, kaksi viikkoa ennen Augusto Pinochetin vallankaappausta perhe muutti Espanjaan. Amenábarilla on sekä Chilen että Espanjan kansalaisuus.


title: Alejandro Amenábar

text: Alejandro Amenábar on saanut lukuisia elokuvapalkintoja. Hänen kuuluisin elokuvansa "Meri sisälläni" voitti muun muassa 14 Goya-palkintoa Espanjassa, sekä parhaan ulkomaisen elokuvan Oscarin helmikuussa 2005.


title: Rita Marley

text: Alpharita Constantia Marley Anderson eli Rita Marley (s. 25. heinäkuuta 1946 Kuuba) on kuubalais-jamaikalainen laulaja ja Bob Marleyn leski.


title: Rita Marley

text: Hän lauloi skata soittavassa naistriossa "The Soulettes"issa 1960-luvulla. Rita meni naimisiin Bob Marleyn kanssa 1966 ja liittyi Bobin taustalaulajiin, I Threesiin.


title: Rita Marley

text: Tammikuussa 2005 hän esitti toivomuksensa Bob Marleyn jäänteiden siirtämisestä Etiopiaan. Asia aiheutti suurta kiistelyä, ja päätettiin, ettei Bob Marleyn hautaa avata.


title: Baisha wiyue

text: Baisha wiyue on eräs kiinalaisen kansanmusiikin tyylilaji. Sen katsotaan kehittyneen taolaisesta musiikista 1300-luvulla. Se on saanut nimensä Baishan kaupungin mukaan. Tämä oli itsenäisen Nakhi-valtion pääkaupunki vuoteen 1271 asti.


title: Baisha wiyue

text: Baisha wiyue on klassista orkesterimusiikkia, joka perustuu 24-säveljärjestelmään. Sitä soitetaan perinteisin kiinalaisin instrumentein kuten huilulla ja luutulla. Se kehittyi taolaisesta rituaalimusiikista. Eristäytyneellä alueella se on säilynyt ilmeisen uskollisesti 1300-luvun asussaan, ja sen lähtökohtana on edelleen "kolme vanhuutta": vanhat melodiat, vanhat soittimet ja vanhat muusikot.


title: Cumbia

text: Cumbia on eräs kolumbialaisen kansanmusiikin tyylilaji. Se on tanssimusiikkia ja tavallisia soittimia ovat muun muassa kitarat, harmonikat ja lyömäsoittimet. Nykyään cumbia on yleistä kaikkialla Latinalaisessa Amerikassa.


title: Roomalainen nimi

text: Roomalainen nimi oli antiikissa latinankielinen, vain Rooman valtakunnan kansalaisille kuulunut nimi. Miespuolinen kansalainen sai sen syntyessään ja ulkomaalainen tullessaan kansalaiseksi. Nimi koostui tyypillisesti "praenomenista" (vastaa likimain etunimeä), "nomen gentilestä" eli "gentiliciumista" (eräänlainen klaaninimi) ja "cognomenista" (eräänlainen liikanimi). Nimeen saattoi kuulua myös toinen cognomen eli "agnomen" ja adoptiosta kertova osa. Nämä eivät kuitenkaan olleet pakollisia. Naisten nimeämiskäytäntö oli erilainen.


title: Roomalainen nimi

text: Roomalaisia etunimiä eli "praenomeneita" oli vain muutama. Nimi useimmiten lyhennettiin kirjoituksessa, ja sitä harvemmin käytettiin paitsi perhepiirissä. Tärkeimmät nimet lyhenteineen olivat Appius (Ap.), Aulus (A.), Flavius (Fl.), Gaius (C.), Gnaeus (Cn.), Lucius (L), Manius (M'), Marcus (M), Publius (P), Servius (Ser.), Spurius (Sp.), Titus (T) ja Tiberius (Ti.). Nimen vähäisestä merkityksestä kertovat nimet Primus, Secundus, Tertius, Quartus, Quintus (Q.), Sextus (Sex.), Septimus, Octavius ja Decimus (D.), jotka ovat järjestyslukuja. Perheen pojat saatettiin yksinkertaisesti numeroida syntymäjärjestyksessä. Tosin on lukuisia esimerkkejä, joissa järjestyslukunimissä syntymisjärjestystä ei noudatettu. Tällöin luku saattoi viitata syntymäkuukauteen tai roomalaisen kalenterin mukaisiin päiviin.


title: Roomalainen nimi

text: Toinen nimi eli "nomen gentile" kertoi kantajansa "gensin", joka oli eräänlainen laajempi suku tai klaani. Esimerkkejä suvuista ovat Claudius, Cornelius, Domitius, Tullius, Julius ja Valerius.


title: Roomalainen nimi

text: Kolmas nimi eli "cognomen" oli eräänlainen liikanimi. Se oli alun perin samannimisten henkilöiden erottamiseen käytetty lempinimi. Tasavallan loppuaikana cognomenista tuli kuitenkin perinnöllinen. Se muodostui eräänlaiseksi sukunimeksi, joka erotti suvun klaanin sisällä.


title: Roomalainen nimi

text: Toinen liikanimi "agnomen" tuli tarpeelliseksi, kun cognomenin lisäksi tarvittiin uusi nimi erottautumiseen. Agnomen saattoi olla myös kunnianimi, joka ansaittiin esimerkiksi menestyksekkäästä sotaretkestä. Esimerkkejä agnomeneista ovat Africanus, Caligula, Germanicus ja Nero.


title: Roomalainen nimi

text: Adoptio oli yleinen tapahtuma roomalaisessa yhteiskunnassa. Myös aikuisia miehiä saatettiin adoptoida toisiin sukuihin. Tällöin adoptoidun nimeksi tuli hänen uuden isänsä nimi ja vanhan suvun nimi diminutiivimuodossa. Esimerkiksi kun Gaius Julius Caesar adoptoi Gaius Octaviuksen, tästä tuli Gaius Julius Caesar Octavianus.


title: Roomalainen nimi

text: Ulkomaisen miehen saadessa kansalaisuuden hän tavallisesti säilytti osan aikaisemmasta nimestään. Usein hän valitsi senhetkisen keisarin nomen gentilen, ja lisäsi alkuperäisen nimensä cognomenina. Esimerkiksi alkujaan juutalainen Flavius Josephus valitsi nomen gentile Flaviuksen silloiselta keisarilta ja cognomen Josephuksen alkuperäisestä hepreankielisestä nimestään.


title: Roomalainen nimi

text: Rooman varhaishistoriassa naisilla lienee ollut praenomen ja nomen gentile. Tasavallan aikana praenomenia ei tavallisesti enää annettu, vaan naiset tunnettiin isänsä nomen gentilen feminiinimuodoilla, esimerkiksi Cornelia, Antonia, Livia ja Claudia. Jos tarkempaa tunnistusta tarvittiin, perään voitiin liittää naimisissa olleilla naisilla aviomiehen, avioitumattomilla isän nomen gentile genetiivissä. Jos tyttäriä oli kaksi, vanhempaa sanottiin suuremmaksi ("maior"), nuorempaa pienemmäksi ("minor"). Jos tyttäriä oli useampia, heidät numeroitiin. Myöhäistasavallassa tyttäret alkoivat omaksua isänsä cognomenin, usein diminutiivissa. Esimerkiksi Marcus Livius Drusuksen tytär oli nimeltään Livia Drusilla. Roomalaisen yhteiskunnan patriarkaalisuudesta kertoo, että naisten nimet liittyivät aina kiinteästi suvun miespuolisten jäsenten nimiin.


title: Roomalainen nimi

text: Varhaistasavallassa nimeen kuului vain praenomen ja nomen gentile. Tähän voitiin lisätä isän nimi (patronomicus), joskus myös isoisä. Tasavallan aikoina nimeen lisättiin tribus, joka kertoi äänestysalueen.


title: Roomalainen nimi

text: Roomalaisen nimijärjestelmän sekavuus vaikeuttaa nykyään roomalaisten tunnistamista antiikin lähteistä.


title: Roomalainen nimi

text: Jokapäiväisessä käytössä ihmisiin viitattiin heidän cognomenillaan tai praenomenin ja nomen gentilen yhdistelmällä. Siis Marcus Tullius Cicero oli joko Cicero tai Marcus Tullius.


title: Roomalainen nimi

text: Täydellisen roomalaisen nimen esimerkki: Marcus Aurelius Marci f. Quinti n. tribu Galeria Antoninus Pius, domo Caesaraugusta.Roomalaisten nimien tutkimuksessa, onomastiikassa, suomalaiset tutkijat ovat jo muutaman vuosikymmenen ajan olleet kansainvälistä kärkeä. Esimerkiksi Iiro Kajannon "The Latin Cognomina" (Helsinki: Societas Scientiarum Fennica, 1965) on noussut suorastaan klassikon asemaan.


title: Syvä uni

text: Syvä uni voi tarkoittaa esimerkiksi seuraavia:


title: Hiski Salomaa

text: Hiski Salomaa (alk. Hiskias Möttö, 17. toukokuuta 1891 Kangasniemi – 7. heinäkuuta 1957 New York) oli amerikansuomalainen kuplettilaulaja ja lauluntekijä. Salomaa kuvasi lauluissaan siirtolaiselämää ja oli suomalaissiirtolaisten keskuudessa suosittu laulaja. Kappaleiden sovitukset olivat aikaansa nähden moderneja, mutta Salomaan ääni oli kuitenkin hyvin kansanomainen. Laulujen sanoitukset kuvasivat yleensä amerikansuomalaisten siirtolaisten ja työläisten arkea. Hänen tunnetuimpia laulujaan ovat muun muassa "Tiskarin polkka", "Vapauden kaiho" ja "Lännen lokari".


title: Hiski Salomaa

text: Anna Leena Mötön synnyttämän aviottoman pojan isäksi tiedettiin Anna Leenan sisaren Amandan mies Ananias Romo. Anna Leena asui heidän kanssaan Tipsalon torpassa Kangasniemellä. Hiski oppi räätälin ammatin äidiltään jo nuorena, ja hänen tiedetään kirjoitelleen värssyjä ihmisistä ja tapahtumista rekilaulujen tyyliin ja lauleskelleen niitä töitä tehdessään sekä iltaisin kylällä.


title: Hiski Salomaa

text: Salomaa muutti äitinsä kuoltua vuonna 1909 Yhdysvaltoihin ja elätti itsensä siellä räätälinä. Hän kuului anarkosyndikalistiseen IWW-ammattiliittoon ja oli ensimmäisen maailmansodan aikana Calumetin vankilassa vakaumuksellisena aseistakieltäytyjänä. Salomaa kelpasi kuitenkin kaikkien aatesuuntien haaleille esiintymään. Räätälinliikkeen lisäksi hän toimi myös ravintoloitsijana Rhode Islandissa.


title: Hiski Salomaa

text: Hiski Salomaa oli naimisissa Vehmaalta kotoisin olleen Ainin (o.s. Saari) kanssa. Aini Salomaa kuoli vuonna 1954 ja Hiski Salomaa 1957. Molempien tuhkat on laskettu Saaren suvun hautaan Vehmaan kirkkomaalle Varsinais-Suomeen. Pariskunnalla ei ollut lapsia.


title: Hiski Salomaa

text: Kangasniemen Kotiseutuyhdistys pystytti vuonna 1979 muistokiven Salomaan syntymäkodin paikalle Luusniementien varrelle. Muistokivi on kodin porraskivi, kodista ei ole enää jäljellä kuin kivijalka ja talli. Vuonna 2010 muistomerkin juurelle istutettiin ranskanruusu ’Iitin Tiltu’.


title: Hiski Salomaa

text: Kangasnimen Pirtin puistoon on pystytetty kuvanveistäjä Juhani Saksan suunnittelema muistomerkki, sen hankkivat yhdessä Kangasniemen kunta ja Harrastajateatteri Ilona. Muistomerkki paljastettiin kesäkuussa 2009.


title: Hiski Salomaa

text: Vuosien 1927–1931 välisenä aikana Hiski Salomaa levytti Yhdysvalloissa Columbia Records -yhtiölle 18 lauluaan. Hänen säestäjinään olivat muiden muassa hanuristit Antti Kosola ja Willy Larsen sekä kornettisoittaja Wäinö Kauppi. Salomaan levytykset ovat merkittävä osa suomalaista äänilevyhistoriaa. Tuohon aikaan suomalainen äänilevytuotanto oli lähes olematonta, ja vuosina 1917–1925 Suomessa ei julkaistu yhtään äänilevyä. Salomaan ura levylaulajana loppui suuren lamakauden alettua ja Columbia Records -yhtiön ajauduttua äänilevyjen myynnin romahduksen seurauksena konkurssin partaalle. Hänen viimeiseksi levytyksekseen jäi "Värssyjä sieltä ja täältä", jossa hän kommentoi alkanutta lamaa alakuloiseen sävyyn ja ennusti oikein demokraattipuolueen seuraavana vuonna saavuttaman suuren vaalivoiton. Lama-ajan mentyä ohi Salomaalle ja muille amerikansuomalaisille levylaulajille ei ollut enää kysyntää, koska vauhtiin päässyt suomalainen äänilevyteollisuus pystyi tyydyttämään myös Yhdysvalloissa asuneiden suomalaissiirtolaisten musiikinnälän. Myöhempien arvioiden mukaan Salomaa oli kuitenkin omalta osaltaan rakentamassa siltaa 1800-luvun rekilauluista 1950-luvun rillumarei-tyyliin.


title: Hiski Salomaa

text: Omana aikanaan Salomaa ei ollut mitenkään erityisen suosittu amerikansuomalaisten levylaulajien joukossa (suositumpia olivat ainakin Leo Kauppi ja Juho Koskelo), vaan hän nousi suosioon vasta sotien jälkeen. Tähän vaikutti erityisesti suosittu Metsäradio-ohjelma, jossa Pekka Tiilikainen soitti "Lännen lokaria" taajaan. Myöhemmin 1960-luvulla suosiota nosti se, että kulttuurivasemmisto piti Salomaata amerikansuomalaisen työväen aatelaulajana. Tapio Rautavaara muisteli soittaneensa Suomen Aseveljien Liiton levyvarastosta löytämäänsä "Lännen lokaria" Maaselän Radiossa jatkosodan aikana. "Lännen lokarin" suosio huipentui vuonna 1952 Jorma Nortimon ohjaamaan ja Reino Helismaan käsikirjoittamaan elokuvaan "Lännen lokarin veli", jossa Esa Pakarinen esitti Amerikasta Suomeen palannutta savolaista ja johon Toivo Kärki sävelsi musiikin. Elokuvaa ei kuitenkaan voi pitää minään kunnianosoituksena Hiski Salomaalle.


title: Hiski Salomaa

text: Love Records on julkaissut Hiski Salomaan tuotantoa kokoelmalevyillä "Lännen lokarin kootut teokset" (1971), "Värssyjä sieltä ja täältä" (1971) ja Siboney Oy "Kootut teokset 1927–1931 ja muita amerikansuomalaisia".


title: Hiski Salomaa

text: Hiski Salomaan levytyksiin liittyy juridinen ongelma. Laulut ovat tekijänoikeuslain nojalla suojattuja vuoteen 2027 saakka, mutta niiden oikeudenomistajaa ei ole pystytty selvittämään. Tiukasti tulkiten Salomaan laulujen julkinen esittäminen on lainvastaista, koska mikään tekijänoikeusjärjestö ei edusta Salomaata eikä laulujen esittämiseen voi saada keneltäkään lupaa.


title: Hiski Salomaa

text: Ajankohta ilmaisee levytyssession ajankohdan.


title: The Skatalites

text: The Skatalites on jamaikalainen ska-yhtye ja tärkeimpiä skan popularisoijia. Yhtye teki useita instrumentaaliversioita amerikkalaisista ja brittiläisistä elokuvien tunnusmusiikeista, kuten esimerkiksi "Guns of Navarone", "Pink Panther Theme" ja "Baby Elephant Walk".


title: The Skatalites

text: Yhtyeen jäsenet oppivat tuntemaan toisensa soittaessaan yhdessä jazzorkestereissa, mm. ajanjakson johtavassa studioyhtyeessä, Clue J. & his Blue Basters:issä. Yhtyeen nimi muuttui useampaan otteeseen ennen kuin "The Skatalites" vakiintui. Vuonna 1962 yhtye tunnettiin nimellä "Sheiks", vuotta myöhemmin nimellä "Cavaliers" ja hieman myöhemmin vielä nimellä "Studio One Band". Nimi "The Skatalites" syntyi sanaleikkinä, viitaten ensimmäisten satelliittien lähettämiseen avaruuteen, tuolloin ajankohtaiseen tapahtumaan.


title: Ska

text: Ska on jamaikalainen musiikkityyli, joka syntyi 1950-luvun lopussa. Ska sai alkunsa, kun yhdysvaltalaiseen rhythm and bluesiin yhdistettiin jamaikalaisen perinnemusiikin aineksia.


title: Ska

text: Ska levisi 1960-luvun alussa jamaikalaisten maahanmuuttajanuorten ("rudeboyt") välityksellä myös Isoon-Britanniaan, jossa se sai valkoisiakin kuuntelijoita varsinkin mod-nuorten ja myöhemmin skinheadien keskuudessa. Jamaikalla skan pohjalta kehittyivät 1960-luvun kuluessa rocksteady ja myöhemmin reggae. Ska tuli uudestaan muotiin Isossa-Britanniassa 1970-luvun lopulla (toinen aalto tai "two-tone"), jolloin ska-rytmejä hyödynnettiin usein myös uuden aallon rockmusiikissa.


title: Tool

text: Tool on progressiivista metallia soittava yhtye, jonka albumeita on myyty miljoonia maailmanlaajuisesti. Pelkästään Yhdysvalloissa, jossa yhtyeen kaksi edellistä albumia "Lateralus" ja "10,000 Days" nousivat listaykkösiksi, levymyynti yltää yli 10 miljoonaan. Valtavirtaan yhtye nousi kuitenkin varsinaisesti vasta vuonna 2006 albumilla "10,000 Days".


title: Tool

text: Tool tunnetaan omaleimaisista musiikkivideoistaan, joissa on surrealistisia piirteitä. Yhtyeen tunnetuimpia kappaleita ovat muun muassa "Sober", "Ænema", "Stinkfist", "Schism" ja "The Pot".


title: Tool

text: Toolin perustivat vuonna 1990 Maynard James Keenan (vokalisti), Adam Jones (kitaristi), Paul d'Amour (basisti), sekä Danny Carey (rumpali).


title: Tool

text: Tool sai huomiota nopeasti ensimmäisellä virallisella julkaisullaan "Opiate" (1992). Nimi tuli Karl Marxin kuuluisasta sanonnasta, jolla viitattiin uskontoon kansan oopiumina. 6-raitainen EP sisälsi hitit "Hush" ja "Opiate". Yhdysvaltojen kirosanojen sensuuria kritisoivasta "Hushista" julkaistiin single sekä tehtiin musiikkivideo.


title: Tool

text: Tool julkaisi ensimmäisen täysmittaisen albuminsa "Undertowin" vuonna 1993 ja aloitti kiertueen Rollins Bandin, Fishbonen ja Rage Against the Machinen kanssa. Toolin esiintyminen Lollapaloozan päälavalla 1993 sai paljon huomiota. Tämä toi bändille julkisuutta ja auttoi Undertow'ta myymään kultaa. Ensimmäisen hittinsä Tool sai singlestään "Sober", josta tehtiin myös musiikkivideo. Kyseisessä videossa on otettu reilusti vaikutteita Quayn veljeksien animaatio-tekniikasta sekä synkästä kuvamateriaalista. Toisin kuin muita albumin kappaleita, "Soberia" on soitettu paljon eri radiokanavilla, ja sen video läpäisi Music Televisionin sensuurin. Samoihin aikoihin yhtyeeseen kohdistui myös negatiivista julkisuutta, sillä single "Prison Sex" sekä sen video kertoivat lapsen hyväksikäytöstä. Kappaletta ei suostuttu soittamaan radiossa, eikä musiikkivideokaan päässyt Music Televisionin soittolistoille.


title: Tool

text: Syyskuussa 1995 uuden albumin nauhoituksissa Paul d'Amour lähti bändistä. Vain kuukautta myöhemmin d'Amourin paikan yhtyeen basistina otti Justin Chancellor, joka oli aiemmin soittanut Toolin kanssa Euroopaa kiertäneessä Peach-yhtyeessä.


title: Tool

text: "Ænima" julkaistiin 1. lokakuuta 1996. Tyylillisesti sen äänimaailma on huomattavan erilainen verrattuna debyyttialbumiin "Undertow", sillä "Ænima" on huomattavasti raskaampi, ja se sisältää enemmän progressiivisempia elementtejä. Oman osansa äänimaailman muutokseen toi uuden basistin Justin Chancellorin erikoinen soittotapa, joka sisälsi paljon efektien hyväksikäyttöä ja kitaramaisia sointukuvioita.


title: Tool

text: Albumilta julkaistiin single "Stinkfist", joka sai ristiriitaista palautetta musiikkikanavilta. Kappaleen suorasanaiset viittaukset käsin tapahtuvaan anaaliseksiin olivat liikaa Music Televisionille, joka lyhensi kappaleesta tehtyä musiikkivideota ja nimesi sen uudelleen "Track 1#":ksi. Myös useat radiokanavat pyrkivät lyhentämään kappaletta ja sensuroimaan sen lyriikoita. Yhtyeen jäsenet eivät ymmärtäneet sensuuria, sillä heidän mukaansa kappaleen inspiraation lähteenä toimi Careyn Stinkfist-tuttava, joka ei pelännyt liata käsiään. Kappaleen sanoituksissa Stinkfist-käsitettä pidetään ennemminkin eräänlaisena metaforana ihmisluonteen kyltymättömyydelle ja mielihaluille, eikä kappale liity väittämän mukaan mitenkään anaaliseksiin.


title: Tool

text: Vuoden 1997 aikana julkaistiin single ja video albumin kappaleesta "Ænema", joka toi Toolille sen ensimmäisen Grammy-palkinnon parhaasta metalliesityksestä vuonna 1998.


title: Tool

text: Edellisten singlejen lisäksi albumilta julkaistiin promosinglet "H." ja "Forty-Six & 2".


title: Tool

text: "Æniman" jälkeen Tool ei julkaissut viiteen vuoteen uutta albumia, mutta se keikkaili erittäin aktiivisesti vielä vuonna 1998 mm. Melvins-yhtyeen kanssa sekä satunnaisesti vuoden 1999 aikana. Niin sanottuna luppoaikana Toolin pitkäaikainen kitarateknikko Billy Howerdell perusti Keenanin kanssa sivuprojektin, joka nimettiin A Perfect Circleksi.


title: Tool

text: Vuonna 2000 Tool julkaisi VHS/DVD/CD-Box -kokonaisuuden "Salival". Se sisälsi live-kappaleita vuosien 1996–1998 "Ænima"n aikaisilta kiertueilta, B-puolia sekä coverin Led Zeppelinin "No Quarter"-kappaleesta. Mukana olivat videot kappaleista "Sober", "Prison Sex", "Ænema" sekä "Stinkfist" täysin sensuroimattomina versioina. Videotallenteen DVD-versio sisälsi myös "Hush"-kappaleen musiikkivideon, kun taas VHS-versioon ei sisältynyt kyseistä videota. Albumilla olevan "Third Eye"-kappaleen liveversio sisältää alussa Timothy Learyn puheen.


title: Tool

text: Vuosituhannen vaihteessa maailmalla liikkui pitkään huhuja Toolin uuden albumin ilmestymisestä. Vuonna 2001 Internetiin levisi "Systema Encéphale"-niminen albumi, jonka tekijäksi ilmoitettiin Tool. Albumin kappaleiden nimet olivat vaikeatajuisia ja epämääräisiä, kuten "Numbereft", "Encephatalis" ja "Coeliacus". Kuukautta myöhemmin bändi ilmoitti "Systema Encéphalen" olevan pila, jonka tarkoitus oli kritisoida Napsterin kaltaisia musiikinjakelupalveluita.


title: Tool

text: Lopuksi kuitenkin samana vuonna julkaistiin oikea albumi "Lateralus". Samaan aikaan julkaistiin albumin ensimmäinen single kappaleesta "Schism", josta tehdyn musiikkivideon ohjasi Adam Jones. "Lateralus"-albumilla yhtye oli mennyt selkeästi progressiivisempaan ja taiteellisempaan suuntaan, jonka voi kuulla mm. hyvin erikoisista rytmikuvioista (mm. kappaleissa "The Grudge", "Schism" ja "Lateralus") ja syvällisemmistä lyriikoista. Albumin monimutkaisuus haastoi monet kriitikot ja fanit, mutta tästä huolimatta albumi oli suuri menestys, ja se nousi julkaisuviikkonaan listaykköseksi Puolassa, Kanadassa, Australiassa ja Yhdysvalloissa. Suomessa albumi nousi julkaisuviikollaan sijalle 11 . Arvostettu musiikkilehti "Kerrang!" rankkasi "Lateraluksen" vuoden 2001 parhaaksi levyksi .


title: Tool

text: Yhtye aloitti toukokuussa välittömästi albumin julkaisun aikoihin lyhyen kiertueen, joka käsitti Yhdysvallat, Euroopan ja Australian. Kiertue loppui heinäkuussa, jonka jälkeen elokuussa yhtye pääsi arvostetun progressiivisen rockin pioneerin King Crimsonin kanssa kymmenen keikan Yhdysvaltain minikiertueelle.


title: Tool

text: Vuonna 2002 julkaistiin toinen single "Parabola", joka sisälsi "Parabolan" lisäksi "Parabol"-osuuden. Ensimmäisen singlen tapaan myös kyseisestä singlejulkaisusta tehtiin musiikkivideo, jonka "Parabola"-osuudella esiintyy brittiläinen muusikko Tricky. Saman vuoden alkupuolella yhtye voitti toisen Grammy-palkintonsa kappaleesta "Schism". Yhtye lopetti keikkailun marraskuussa 2002, jonka jälkeen yhtyeen jäsenet päättivät pitää pientä taukoa keskittyäkseen sivuprojekteihinsa. Tauon aikana esimerkiksi Keenanin A Perfect Circle julkaisi albumit "Thirteenth Step" (2003) ja "Emotive" (2004).


title: Tool

text: 23. elokuuta 2005 "Lateralus"-albumista julkaistiin neljän kuvan ja kahden levyn vinyyliversio. Samoihin aikoihin yhtye oli aloittanut neljännen albuminsa nauhoitukset.


title: Tool

text: 20. joulukuuta 2005 julkaistiin DVD-singlet kappaleista "Schism" ja "Parabola". Molemmat sisälsivät kappaleiden musiikkivideot, kommenttiraidat ja uudelleenmiksaukset. Euroopassa singlet julkaistiin 9. tammikuuta 2006.


title: Tool

text: Bändin viimeisin studioalbumi "10,000 Days" julkaistiin 2. toukokuuta 2006. Albumilta julkaistiin 17. huhtikuuta single "Vicarious".


title: Tool

text: Uusi albumi nousi julkaisuviikolla Yhdysvaltain, Kanadan, Puolan, Uuden-Seelannin, Israelin, Itävallan, Alankomaiden ja Norjan albumilistojen ykköseksi. Suomessa albumi sijoittui toiselle sijalle ja myöhemmin samana vuonna käväisi ykköspaikalla (mid-price) . Maailmanlaajuisesti albumia myytiin ensimmäisellä viikolla 564 000 kappaletta . Albumi oli myynyt platinaa Yhdysvalloissa 2. kesäkuuta. Vuoden lopulla julkaistiin toinen single "The Pot", joka nousi Yhdysvaltain Billboardin ykköseksi. "The Pot" oli yhtyeen ensimmäinen listaykkössingle.


title: Tool

text: Kuten vuoden 2001 Lateralus-kiertueenkin, vuoden 2006 kiertueen yhtye aloitti kiertämällä ensin Yhdysvaltoja jatkaen sitten Eurooppaan. Ensimmäisen keikan Tool soitti 30. huhtikuuta Coachella-festivaaleilla. Suomessa yhtye esiintyi 9. heinäkuuta 2006 Ruisrock-festivaaleilla Turun Ruissalossa. Tuolloin Maynard James Keenan ilmoitti yhtyeen palaavan Euroopan konserttiareenoille marraskuussa 2006. Suomeen asti kiertue ei kuitenkaan sillä kertaa ulottunut.


title: Tool

text: Vielä vuoden 2007 alkupuolella julkaistiin kolmas ja viimeinen single kappaleesta "Jambi".


title: Tool

text: Toolin kappale "Vicarious" oli Grammy-ehdokkaana vuoden 2006 parhaasta hard rock -esityksestä. "10,000 Days"-albumi toi Toolille Grammyn kuitenkin vain paras albumin pakkaus-kategoriassa .


title: Tool

text: Pitkään aikaan viimeisin yhtyeen esiintyminen oli 14. joulukuuta 2007 Las Vegasissa. Tool palasi kuitenkin keikkalavoille heinä-elokuun ajaksi 2009. Huhtikuussa 2010 Keenan kertoi yhtyeen kirjoittavan uutta materiaalia seuraavalle albumille .


title: Tool

text: Muun muassa nämä henkilöt ovat vierailleet Toolin kappaleissa livenä:Kaikilla Toolin jäsenillä on omia sivuprojekteja. Tunnetuin on Toolin pitkäaikaisen kitarateknikon Billy Howerdelin perustama yhtye A Perfect Circle. Howerdel halusi yhtyeeseen alun perin naislaulajan, mutta Maynard Keenanin tarjouduttua yhtyeen solistiksi Æniman nauhoitusten aikoihin päätyi Hordewel valitsemaan hänet.


title: Tool

text: Keenan on yhdessä Nine Inch Nailsin Danny Lohnerin kanssa perustanut yhtyeen nimeltään Puscifer, jolta on julkaistu yksi albumi. Lisäksi kappaleet "REV 22:20" sekä "Undertaker" julkaistiin elokuvien "Underworld OST" sekä "Underworld: Evolution" soundtrackeilla. "REV 22:20" julkaistiin uudelleenmiksattuna myös elokuvan "Saw II" soundtrackilla.


title: Tool

text: Keenan on myös esiintynyt kahdessa Bikini Bandits parodiafilmissä, sekä lyhytelokuvassa Sleeping dogs lie, jossa näytteli myös Rage Against The Machine- sekä Audioslave -yhtyeestä tunnettu rumpali Brad Wilk.


title: Tool

text: Toolin rumpali Danny Carey soittaa myös yhtyeissä Pigmy Love Circus sekä Volto!.


title: Tool

text: Basisti Justin Chancellor pitää vaimonsa avustuksella omaa kirjakauppaa "Lobal Orning". Chancellor kuuluu myös bändiin Peach, mutta he eivät ole julkaisseet mitään uutta albuminsa "Giving Birth to a Stone" (1994) uusintajulkaisun (2000) jälkeen.


title: Tool

text: Adam Jones on tehnyt yhteistyötä The Melvinsin kiertuekitaristina ja Adrian Belewin (mm. King Crimson) kanssa. Lisäksi hän on ohjannut videoita ja suunnitellut taidetta Peachille.


title: Quincy Jones

text: Quincy Delight Jones II (s. 14. maaliskuuta 1933 Chicago, Illinois) on yhdysvaltalainen trumpetisti, musiikki-, televisio- ja elokuvatuottaja, sekä lauluntekijä. Jones on tunnettu parhaiten tyylirajat ylittävänä jazz-muusikkona, mutta on saanut mainetta myös Michael Jacksonin kuuluisimpien albumien "Off the Wall", "Thriller" ja "Bad" tuottajana.


title: Quincy Jones

text: Jones aloitti uransa soittamalla hieman vanhemman Ray Charlesin kanssa jazzklubeilla alueella, joka nykyisin tunnetaan Seattlen "the Pioneer Squarena". Hän menestyi trumpetistina Lionel Hampton Orchestrassa vuonna 1951. 1950-luvulla hänestä kehittyi taitava sovittaja, ja hän johti useita pieniä yhtyeitä. Vuonna 1957 Jones aloitti uran levytuottajana Barclay Recordsissa Pariisissa, jossa hän myös esiintyi kuuluisassa Paris Olympiassa.


title: Quincy Jones

text: Vuonna 1960 Mercury Records palkkasi Jonesin ensimmäiseksi merkittävän merkin mustaksi varapääjohtajaksi. Kun jazz menetti suosiotaan, häntä pyydettiin tuottamaan muutama popsingle. Hänen ensimmäisensä oli menestyskappale "It's My Party", esittäjänä Lesley Gore. Vuonna 1962 Jones kirjoitti viihdesävelmän "Soul Bossa Nova", joka tuli tunnetuksi vuosikymmeniä myöhemmin "Austin Powersin" teemana.


title: Quincy Jones

text: Jones vietti 1950-luvun lopulta asti paljon aikaa Ruotsissa, ja hänen ensimmäinen elokuvamusiikkinsa syntyi ruotsalaisen Arne Sucksdorffin elokuvaan "Metsien hurjat". Jones muutti Los Angelesiin 1960-luvun puolivälissä ja ryhtyi tekemään elokuvamusiikkia. Sidney Lumetin elokuvan "Panttilainaaja" myötä Jonesista tuli ensimmäinen musta elokuvasäveltäjä Hollywoodissa. Hän on myös säveltänyt useita televisiosarjojen tunnusmusiikkeja, kuten "Ironside" (jossa oli syntetisaattorin varhaisimpia esiintymisiä) ja "Sanford and Son". Vuonna 1969 hän levytti varhaisen jazzfuusiolevytyksen "Walking in Space".


title: Quincy Jones

text: 1970-luvulla Quincy Jones alkoi tuottaa enemmän popmusiikkia ja vähemmän jazzia. Kriittiset äänet syyttivät häntä rahastuksesta. Vuonna 1971 hän sävelsi teeman NBC-kanavan ohjelmaan "Wednesday Mystery Movie".


title: Quincy Jones

text: Vuonna 1977 Sidney Lumet pyysi Jonesia säveltämään musiikin elokuvan "Wizard of Ozin" uuteen versioon "The Wiz". Tässä hankeessa hän tapasi Michael Jacksonin ja pian he sopivat Jonesin tuottavan uuden Jacksonin albumin.


title: Quincy Jones

text: Jones tuotti kappaleen "We Are The World" 1980-luvun puolivälissä. Vuonna 1989 Jones tuotti levyn "Back On The Block", jolla esiintyivät Dizzy Gillespie, Miles Davis, George Benson, Ella Fitzgerald ja Sarah Vaughan, sekä Big Daddy Kane ja muita hip-hop tähtiä.


title: Quincy Jones

text: Hänen tv-tuotantoonsa kuuluu komediasarja "Bel-Airin prinssi", ja elokuvatuotantoonsa "Häivähdys purppuraa".


title: Quincy Jones

text: Jones on voittanut 28 Grammya ja sai Kennedy Center Honors-palkinnon vuonna 2001.


title: Quincy Jones

text: Jones oli naimisissa Jeri Caldwellin kanssa 1957–1966, ruotsalaisen mallin Ulla Andersonin kanssa 1967–1974 ja näyttelijä Peggy Liptonin kanssa 1974–1990. Hän asui yhdessä näyttelijä Nastassja Kinskin kanssa 1991–1997. Jonesilla on seitsemän lasta. Yksi hänen tyttäristään Peggy Liptonin kanssa on näyttelijä Rashida Jones.


title: Quincy Jones

text: Quincy Jones esiintyi orkestereineen Helsingin Kulttuuritalolla 1960. Vellu Halkosalmi sai 2010-luvulla Jonesilta käyttöönsä tämän alkuperäisiä, julkaisemattomia orkesterisovituksia, kirjoitti niitä lisää ylös Jonesin levytyksiltä ja harjoitutti niitä konserteiksi Turku Jazz Orchestran ja UMOn kanssa.


title: Jukka Poika

text: Jukka Poika (oikealta nimeltään Jukka Rousu, s. 19. heinäkuuta 1980 Haukipudas) on suomalainen reggaemuusikko. Hän aloitti musiikillisen uransa Soul Captain Band -yhtyeessä 2000-luvun alussa ja on toiminut myös yhtyeissä Kapteeni Ä-ni, Jukka Poika ja Kompostikopla ja Jukka Poika ja Jenkkarekka.


title: Jukka Poika

text: Rousu on menestynyt myös soolouralla ja nousi suuren yleisön tietoisuuteen keväällä 2011 julkaistun "Silkkii"-singlen myötä.


title: Jukka Poika

text: Jukka Rousu syntyi Haukiputaalla vuonna 1980. Hänen isänsä oli yrittäjä ja äitinsä kiinteistönvälittäjä. Torniossa asuessaan Rousu kiinnostui musiikista ja kuunteli tuolloin muun muassa Alice in Chainsia ja Nirvanaa. Vuonna 1994 perhe muutti laman myötä Torniosta Helsinkiin. Rousun kiinnostus musiikkiin jatkui Helsingissä, ja hän alkoi tehdä reggaekappaleita Lumps of Royal Honey -nimisen folkyhtyeen kanssa. Tästä yhtyeestä kehittyi myöhemmin Soul Captain Band.


title: Jukka Poika

text: Jukka Pojan kaupallinen ura alkoi 1990-luvun loppupuolella Soul Captain Bandissa. Vuonna 1999 yhtye julkaisi nimikko-EP:n, ja yhtyeen ensimmäinen studioalbumi "Jokaiselle tulta" julkaistiin vuonna 2001. Albumilta julkaistiin singlet ”Taistelun arvoinen / Hypnoosiin” ja ”Mitä suurempi puu / Älä juo tota juttuu”. Jukka Poika erosi yhtyeestä vuonna 2002.


title: Jukka Poika

text: Vuonna 2000 Jukka Poika ja Soul Captain Bandissa myös vaikuttanut reggaeartisti Nopsajalka perustivat Kapteeni Ä-ni -nimisen reggaeyhtyeen. Yhtyeen toistaiseksi ainoaksi jäänyt studioalbumi "Parhaat" julkaistiin maaliskuussa 2002. Albumilta julkaistiin singlet ”Kiipeli 2 / Seis”, ”Sitä & tätä”, ”Tiettyä tunnelmaa / Tylppä kärki edellä / Syyää eka” ja ”Rullaan / Lunki kuski”. Kapteeni Ä-ni lopetti toimintansa vuonna 2003, mutta aloitti keikkailemisen jälleen vuonna 2010.


title: Jukka Poika

text: Kapteeni Ä-nen lopetettua toimintansa Jukka Poika aloitti jälleen uuden projektin, Jukka Poika ja Kompostikopla. Kompostikopla julkaisi omaa nimeään kantavan debyyttialbuminsa syyskuussa 2003. Tämäkin yhtye jäi kuitenkin vain yhden levyn ihmeeksi. Yhtye julkaisi singleinä kappaleet ”Äijä”, ”Täyteen”, ”Syvälle”, ”Etupiha” ja ”Äijä / Sivilisaatio”.


title: Jukka Poika

text: Vuonna 2003 Jukka Poika perusti jälleen uuden reggaekokoonpanon, Jukka Poika ja Jenkkarekka. Jenkkarekan esikoisalbumi "Vapautunut viihdyttäjä" julkaistiin 22. lokakuuta 2004. Albumilta julkaistiin yksi single ”Juokse sinä humma”. Albumin kappaleesta "Soita se uudestaan" on julkaistu musiikkivideo. Huhtikuussa 2006 julkaistiin yhtyeen toinen studioalbumi "Apajilla". Toiselta albumilta julkaistiin kaksi singleä, ”Joka maataan viljelee..” ja ”Ei kilpailuu”. Samana vuonna yhtye lopetti toimintansa.


title: Jukka Poika

text: Jukka Pojan ensimmäinen sooloalbumi "Äänipää" julkaistiin vuonna 2007. Albumilta julkaistiin singlenä ”Matalaenergiamies/Pläski”. Kappaleesta ”Pläski” on kuvattu myös musiikkivideo. Jukka Poika julkaisi 27. elokuuta 2008 "Laulajan testamentti" -nimisen albumin. Albumin kaikki kappaleet ovat covereita Jukka Poikaa inspiroineen kuplettilaulaja Veikko Lavin kappaleista.


title: Jukka Poika

text: Jukka Pojan toinen virallinen sooloalbumi "Kylmästä lämpimään" julkaistiin 9. kesäkuuta 2010. Albumin ensimmäinen single ”Mielihyvää” julkaistiin huhtikuussa 2010 ja toinen single ”Ikirouta” elokuussa 2010. Albumi nousi ilmestymisviikollaan (24/2010) Suomen virallisen listan toiselle sijalle. Jukka Pojalle yhtyeineen myönnettiin albumista kultalevy 5. maaliskuuta 2011 Jyväskylän Lutakossa.


title: Jukka Poika

text: 23. toukokuuta 2011 julkaistiin Jukka Pojan single "Silkkii". Kappale nosti Jukka Pojan suuren yleisön tietoisuuteen ja nousi parhaimmillaan Suomen virallisen singlelistan ensimmäiselle sijalle (29/2011). Kappaleesta julkaistiin myös musiikkivideo.


title: Jukka Poika

text: Jukka Poika palkittiin Emma-gaalassa 2011 kategorioissa Vuoden biisi ("Silkkii") ja Vuoden live-esiintyjä. Vuonna 2012 Jukka Poika palkittiin vuoden miessolistin Emmalla.


title: Jukka Poika

text: Albumi "Yhdestä puusta" julkaistiin 14. maaliskuuta 2012. "Silkkii"-kappaleen lisäksi siltä julkaistiin single "Älä tyri nyt". "Yhdestä puusta" nousi Suomen virallisen albumilistan kärkeen viikolla 12/2012.


title: Jukka Poika

text: Jukka Poika on esiintynyt myös Cheekin kappaleella ”Jossu” sekä tämän keikoilla vierailijana.


title: Jukka Poika

text: Jukka Poika keikkailee sekä yhdessä DJ Stormyn kanssa että yhtyeen kanssa. Yhtyeeseen kuuluvat vuonna 2018 Jukka Pojan ja DJ Stormyn lisäksi rumpali Toni Puskala ja kitaristi-lyömäsoittaja Jori Hulkkonen.


title: Jukka Poika

text: Rousun nykyinen vaimo on valtiotieteilijä Teija Stormi. Stormi myös kiertää Jukan mukana toimien keikoilla DJ:nä taiteilijanimellä "DJ Stormy". He kihlautuivat vuonna 2016 ja avioituvat huhtikuussa 2018 ja asuvat nyt Turun Kakskerrassa. Rousulla on aiemmasta avioliitostaan Sandra Luhtaniemen kanssa Onerva-, Eila- ja Hampus-nimiset lapset. Rousu on asunut aiemmin Kirkkonummella, Torniossa, Raaseporissa, Bromarvissa ja Helsingissä.


title: Jukka Poika

text: Aikaisemmin Rousun maailmankatsomukseen kuuluivat rastafari-uskonto ja taolaisuus, mutta hän on sittemmin kertonut olevansa uskonnoton ja saavansa hengellisyytensä ilman uskontoja. Rousu on suorittanut siviilipalveluksen Espoossa.


title: Jukka Poika

text: Rousu on aiemmin ollut absolutisti ja kasvissyöjä. Rousu tuomittiin Helsingin hovioikeudessa 35 päiväsakkoon huumausainerikoksesta. Hänen asunnostaan löytyi 14 kannabiskasvin viljelmä hänen vielä asuessaan Kirkkonummella. Rousun oman väitteen mukaan muutamia kymmeniä grammoja tuottava viljelmä oli tarkoitettu kokonaan kotikäyttöön. Rousu on kertonut aikaisemmin käyttävänsä kannabista muun muassa tehdessään kappaleita, mutta kertoo lopettaneensa käytön kokonaan.


title: Jukka Poika

text: Soul Captain Band


title: Jukka Poika

text: Kapteeni Ä-ni


title: Jukka Poika

text: Jukka Poika ja Kompostikopla


title: Jukka Poika

text: Jukka Poika ja Jenkkarekka


title: Jukka Poika

text: Soolo


title: Balkašjärvi

text:
Balkašjärvi (, Балқаш Көлі) on laaja mutta matala laskujoeton järvi Kazakstanin kaakkoisosassa. Balkaš on Keski-Aasian toiseksi suurin järvi Kaspianmeren jälkeen. Järven pinta-ala on nykyään noin 17 000 km², mutta Araljärven lailla se kutistuu, koska useat järveen aikaisemmin laskeneet joet on ohjattu maatalouden ja teollisuuden käyttöön. Suurin järveen laskevista joista on Ili.
Järven keskisyvyys on 5,8 m ja syvin kohta 25,6 m. Järven länsiosa on makeaa vettä ja itäosa suolavettä.


title: Balkašjärvi

text: Balkašjärvi sijaitsee Kazakstanissa laajan Balkašin–Alakolin painanteen syvimmässä kohdassa. Sen pinta on noin 342 metriä merenpinnan yläpuolella. Sen pinta-ala vaihtelee veden pinnan mukaan. Kuivuuden takia 1800–luvun lopulla sekä 1930- ja 1940-luvuilla järvi oli 15 500 – 16 300 neliökilometriä, mutta esimerkiksi 1900-luvun alussa ja 1950-luvun lopussa järvi laajeni 18 000 – 19 000 neliökilometrin laajuiseksi.


title: Balkašjärvi

text: Järven jakaa kahteen osaan Sarymsekin niemimaa. Läntinen osa on leveä ja matala, itäinen osa kapea ja syvä. Läntisen osan leveys on 27–74 kilometriä, kun itäisen osan leveys on 10–19 kilometriä. Syvyys on läntisessä osassa maksimissaan 11 metriä ja itäisessä osassa 26 metriä. Osat yhdistää toisiinsa kapea, noin 6 metriä syvä Uzynaralinsalmi.


title: Balkašjärvi

text: Balkašjärvi on noin 17– 000 – 18 000 vuotta vanha järvi. Sen järviallas muodostui maankuoren liikkeiden seurauksena, ja allas täyttyi pinta- ja pohjavesivalunnan seurauksena.


title: Balkašjärvi

text: Balkašjärvi on laskujoeton järvi, ja siihen laskevat joet saavat virtaavat pääosin ympäröivistä vuoristoista. Järven pohjoispuolelta virtaavat joet ovat niukkavetisiä ja matalia. Suurin Balkašjärveen laskevista joista on Ili, jonka osuus tulovirtaamasta on 73–80 prosenttia. Se laskee järven länsiosaan. Itäosan suurimmat joet ovat Qaratal, Aqsu ja Lepsi.


title: Balkašjärvi

text: Balkašjärven ilmasto on tyypillistä mannerilmastoa: kesät ovat kuumat ja talvet kylmät. Vuoden keskilämpötila järven läntisessä osassa on 10 astetta ja itäisessä osassa 9 astetta. Vuotuinen sadanta on 430 millimetriä. Järvi on jäässä marraskuun lopulta huhtikuun alkuun.


title: Jukka Poika ja Kompostikopla

text: Jukka Poika ja Kompostikopla (tai pelkkä Kompostikopla) on suomalainen reggae-suuntainen yhtye. Kompostikopla on julkaissut yhden albumin ("Jukka Poika ja Kompostikopla") Jukka Pojan kanssa.


title: Kapteeni Ä-ni

text: Kapteeni Ä-ni (lausutaan "Kapteeni Ääni") oli Nopsajalan (rytmit, laulu) ja Jukka Pojan (laulu) muodostama yhtye. Myös Bommitommi oli mukana miksaajana yhtyeen keikoilla sekä sovittajana ja tuottajana yhtyeen levyillä. Yhtye yhdistelee musiikissaan raggaa, dubia ja hip hopia. Kapteeni Ä-nen tunnetuimpia kappaleita ovat ”Rullaan”, ”Syyää eka”, ”Tiettyä tunnelmaa”, ”Herra on mun moottori”, ”Kaffipäissään” ja ”Hamppukaupunki”.


title: Kapteeni Ä-ni

text: Kapteeni Ä-ni perustettiin vuoden 2000 alkupuolella, kun Jukka Poika ja Nopsajalka soittivat Salamaryhmä-nimisessä kokoonpanossa. Yhtye ehti tehdä yhden pitkäsoiton sekä lukuisia lyhyempiä äänitteitä. Osa nauhoitetuista, mutta vielä julkaisemattomista kappaleista julkaistiin "Älä oo tyhmä" -nimisellä kokoelmalla 2006. Hyvänä live-yhtyeenä pidetty Kapteeni Ä-ni soitti viimeiset keikkansa kesällä 2003, mutta soitti jälleen muutaman keikan joulukuussa 2009 ja kesällä 2010.


title: Busuki

text: Busuki on kreikkalainen kielisoitin. Sen nimen kirjoitusasu on monilla kielillä "bouzouki", mutta suomen kielen kirjoitusasuksi on vakiintunut käyttöön "busuki".


title: Busuki

text: Busuki kuuluu pitkäkaulaisiin luuttuihin. Kaikukoppa on päärynänmuotoinen ja siinä on kolme tai neljä kieliparia eli kuoroa. Nelikuoroisen busukin viritys on C F A D. Kolmikuoroisessa busukissa, joka on vanhempi malli, viritys on Dd Aa dd, jolloin vapailla kielillä syntyy harmoninen sointu.


title: Busuki

text: Nelikuoroisen busukin kehitti taitava orkesterikitaristi Manolis Hiotis 1950-luvun alussa. Ensimmäinen sillä levytetty kappale on "Thessaloniki mou", Thessalonikin kaupunkia ylistävä hassapiko-rytminen aikansa hittisävelmä. Busukin soitto vaatii erittäin paljon taitoa, ja busukistit ovatkin orkesterin arvostetuimpia muusikkoja Kreikassa.


title: Busuki

text: On kolmenlaisia busukeja:


title: Busuki

text:
Irlantilaiset muusikot löysivät busukin ulkomaanmatkoillaan, ja adoptoivat sen käyttöönsä sopivaksi GDAE-virityksellä. Modernit soitintentekijät alkoivat tuottaa busukia kapealla kitaramaisella kopalla, joka teki siitä melkein identtisen oktaavimandoliinin kanssa. Suurin ja ratkaiseva ero on skaalan pituus joka on kreikkalaisessa suurempi. Tämä voi vaikuttaa sormitukseen, mutta vaikuttaa myös ääneen, koska kielet ovat ohuemmat.
Viimeisimpinä vuosina busuki on irlantilaisessa musiikissa on otettu käyttöön myös malli, jossa kitarankaltainen koppa on korvannut kreikkalaisen pyöreän kopan. Irlantilaisessa busukissa on paljon avoimempi ja kirkkaampi ääni ja sitä on helpompi pidellä. Irlantilaisessa skaalan pituus on hieman pienempi kuin kreikkalaisessa; irlantilaisen busukin ja oktaavimandoliinin välinen ero onkin erittäin pieni, koska kaulan pituus on ainoa suuri eroavaisuus. Viritys on joko GDAE tai GDAD.


title: Busuki

text:
Irlantilaiselle ja kreikkalaiselle busukille sopivia kielisarjoja valmistetaan kummallekin erikseen. Kreikkalaisessa busukissa matalammat kielet on viritetty paljon korkeammalle kuin irlantilaisessa, Jos kreikkalaisessa busukissa käytetään irlamtilaista viritystä, kielet katkeavat helposti.
Koska pyöreäkoppaisessa kreikkalaisessa busukissa on suurempi skaalan pituus se on tavallisesti käytetään viritystä CFAD.
Kreikkalaista busukia ei ole mahdollista virittää irlantilaiseen vireeseen, joten jos haluaa soittaa irlantilaiseen tyyliin, tarvitsee irlantilaisen busukin.


title: Busuki

text: Kreikkalainen viritystapa: C F A D (DO-FA-LA-RE)


title: Busuki

text: Nuori sukupolvi käyttää nykyään D G H E -viritystä (kitaran korkeimmat kielet).


title: Busuki

text: Mandoliinin tapainen viritys GDAE, yksi oktaavi alempaa, on myös käytössä, mutta vaatii pitkiä sormien venytyksiä joissain soinnuissa. Se on hyödyllisimmillään lyhyen skaalan instrumentissa tai jos soittaja on pitkäsorminen.


title: Busuki

text: Kreikkalainen viritystapa ei ole ihanteellinen irlantilaisen musiikin soittoon, joten useimmat irlantilaiset muusikot käyttävät joko GDAD tai ADAD virityksiä (matala ja korkea viritys). Molemmat viritykset helpottavat soittamista D- duurissa. Ensimmäinen mahdollistaa myös joitakin helppoja sointuja G:stä. ADAD toimii paremmin A:ssa, mutta antaa vähemmän täyteläisen äänen soitettaessa G- duurissa.


title: Busuki

text: Kaksi korkeinta kieliparia (treble-kielet) A ja D viritetään samaan nuottiin. Kaksi matalampaa kieltä (bassokielet) C ja F, jossa on yksi paksu- ja ohut kieli viritetään oktaavin päähän toisistaan. Oktaavikielet tuovat täyteläisyyttä busukin ääneen ja ovat käytössä soinnuissa sekä bassokuvioissa.


title: Busuki

text:
Kreikkalainen busuki on yleisesti varustettu oktaavikielillä kahdella matalammalla kieliparilla.
Jotkut muusikot käyttävät tätä tapaa eri syistä: ”Se säkenöi enemmän pelkillä oktaavikielillä” tai heille myydään vain kielisettejä oktaavikielillä soitettaessa irlantilaista musiikkia. Tällä virityksellä soittaessa soitin saattaa kuulostaa epävireiseltä, jos soittaa yli viidenneltä nauhalta. Kreikkalaisilla ei ole koskaan ollut tätä ongelmaa, koska he siirtyvät vain ylös kaulalle kahdelle korkeimmalle kielelle ja nämä ovat viritetty samaan nuottiin, joten se toimii näillä. He käyttävät kahta matalampaa kieltä vain yksinkertaisiin ensimmäisen asteen sointuihin ja hampurimaiseen värinään.


title: Podcasting

text: Podcasting on tilauspohjaista äänitiedostojen julkaisua verkossa. Podcastin pitäjä julkaisee RSS- tai Atom-syötettä, jossa on tiedot julkaistuista äänitiedostoista. Kuuntelijalla on puolestaan ohjelma, joka seuraa syötteen päivittymistä ja automaattisesti lataa sen perusteella tiedostot myöhemmin kuunneltavaksi. Käytännössä kuuntelu voi tapahtua tietokoneen lisäksi myös MP3-soittimella tai muulla mobiililaitteella. Itse sana podcasting tulee sanoista iPod ja broadcasting, joka viittaa audiotiedostojen siirtämiseen Applen MP3-soittimeen. Koska iPod ei kuitenkaan ole välttämätön podcastin kuunteluväline, termi on myöhemmin määritelty myös lyhenteeksi sanoista ”portable on demand”. Termi ”podcasting” tuli tunnetuksi vuonna 2004 ja Suomessa ensimmäiset podcastit aloitettiin vuonna 2005.


title: Podcasting

text: Vuonna 2000 Tristan Louis ehdotti multimediatiedostojen viittaukseen käytettävän "enclosures"-tagin lisäämistä RSS-formaattiin. Toimittaja Adam Curry ja ohjelmoija Dave Winer kehittelivät tätä ajatusta edelleen ja Winer lisäsikin ”enclosure”-tuen RSS 0.92:een ja seuraavana vuonna Radio Userland -palveluunsa. Radio Userlandin audioblogging-ominaisuus oli ensimmäinen ohjelma, joka sisälsi kaiken podcastauksessa tarvittavan ja audiobloggauksen pioneerit, kuten Winer, Curry ja Gilchrist tekivät sillä kokeiluja. Kuitenkin vasta syyskuussa 2003 tekniikka sai kunnon käytännön esimerkin sen mahdollisuuksista, kun Winer ja entinen New York Timesin toimittaja Christoper Lydon tekivät 25-osaisen audioblogin, jossa Lydon haastatteli bloggaajia, futuristeja ja poliitikkoja ja Winer julkaisi sen podcastina. Lokakuussa BloggerCon 2003:ssa Kevin Marks puolestaan esitteli skriptin, jolla siirtää automaattisesti MP3-tiedostoja Radio Userlandista iTunesiin ja sieltä iPodiin. Marks ja Curry aloittivat yhteistyön ja RSS-to-iPod -skripti (iPodder) julkaistiin Curryn blogissa.


title: Podcasting

text: Vuoden 2004 aikana podcastit pääsivät pois marginaalista sikäli, että podcasting-sana vakiintui tarkoittamaan tilattavaa audiolähetystä., Adam Curry aloitti Daily Source Code -podcastinsa ja perusti iPodder.org-podcastsivuston. Useat eri kehittäjät tekivät omia RSS2iPod-scriptin tapaisia ohjelmia, joista yksi (iSpider) tuli tunnetuksi myöhemmin open source -ohjelma iPodderina ja nimenvaihdoksen jälkeen Juicena. Vuonna 2004 myös ensimmäiset podcast-verkostot ja podcasteihin erikoistuneet verkkopalvelut aloittivat toimintansa.


title: Podcasting

text: Seuraavana vuonna podcastingista tuli valtavirtaa ja silloin aloittivat muun muassa ensimmäiset kaupalliset podcastit, Valkoinen talo alkoi julkaista viikoittaista presidentin puhetta myös podcastina ja ensimmäinen Yhdysvaltojen korkean tason poliitikko, John Edwards, aloitti henkilökohtaisen podcastinsa. Apple lisäsi podcasting tuen iTunesiin ja satelliittiradio Sirius aloitti podcast-kanavan. Termin "podcast" ja ilmiön yleistymistä kuvaa hyvin myös se, että 2005 syyskuun 28. päivä Google löysi hakusanalla ”podcasts” 100 000 000 osumaa verrattuna aikaisemman vuoden 24:ään


title: Podcasting

text: Suomen ensimmäinen podcast oli toukokuussa 2005 aloittanut FcLate Netradio. Muita samoihin aikoihin aloittaneita podcasteja olivat Omenatarha-, Saunan takaa-, Avokatsomo-, Naurispaja- ja Radio Free Finland -podcastit . Yle aloitti omat podcastinsa syyskuun 1. päivä ja kaupallisista toimijoista ensimmäisenä ehti Stara.fi-verkkolehti 7. lokakuuta (tai mahdollisesti Kiinasta kertova nettiradio Radio86). Saman vuoden marraskuussa mukaan tulivat myös Iskelmä, Radio NRJ ja SBS-radiot, joten podcastien voidaan sanoa tällöin kaupallistuneen. Maaliskuussa 2006 myös Radio Helsinki lisäsi lähetyksiensä MP3-tiedostoille RSS-syötteet. 23.5.2007 Yle aloitti ensisijaisesti internetiin tehdyn podcastinsa "POP-Talkin", tähän asti radiokanavat olivat kierrättäneet podcasteihinsa lähinnä radiolähetyksiinsä tehtyjä ohjelmia.


title: Podcasting

text: Indiepuolella merkkipaaluina voidaan pitää Henrik Anttosen toukokuussa 2006 aloittamaa PodPäivää , joka on ensimmäinen päivittäinen suomenkielinen podcast, sekä ensimmäistä suomalaista podcast-verkostoa Radio Koskisuomea. Maininnan arvoisia asioita on vuoden 2007 keväällä tapahtunut HessunKahvilan siirtyminen Radio Hearin kautta suoriin lähetyksiin. sekä saman vuoden kesällä tapahtunut Ville Säävuoren kehittämän suomalaisten podcastien keskuspaikan, "Podcasthakemiston", aukeaminen.